adidas Lapor 10 Peratus Barangan Mereka Di Asia Adalah Palsu

Penjualan barang palsu dan copy original telah lama menjadi masalah bagi jenama global, terutamanya sekali di kawasan Asia. Baru-baru ini, Ceo adidas Kasper Rorsted telah di temubual oleh laman CNBC dan beliau mengatakan sebanyak 10 peratus produk mereka yang berada di pasaran Asia adalah palsu. Nombor ini yang termasuk produk yang dijual sama ada di kedai dan mahu pun dalam atas talian.

“Di Asia ia menjadi masalah, tetapi itu bukan masalah besar pada pasaran untuk global, kita percaya bahawa kira-kira sehingga 10 peratus dalam kategori tertentu adalah palsu, atau copy Original,” Kata Kasper. Namun beliau berkata lagi jika benda ini berterusan ia mungkin akan menjadi masalah atau duri dalam daging pada kami. Namun begitu juga Rorsted beri khabar baik tentang pasaran di China telah berkembang 26 peratus.

Bagi pendapat kami, kebanjiran barangan palsu disebabkan harga yang agak mahal dan keluaran terhad untuk sesetengah model menyebabkan ia menjadi pilihan alternatif untuk pengguna. Kami mengharapkan pengguna membeli barangan original untuk dapat kepuasan lebih baik.


Perkhidmatan Prabayar ALTEL Bakal Ditamatkan Secara Rasmi Menjelang 31 Disember 2022

ALTEL merupakan salah satu syarikat telekomunikasi milik bangsa melayu yang sudah lama bertapak di Malaysia untuk memenuhi keperluan komunikasi seharian. Walaupun masih mempunyai jumlah pengguna yang meluas, kini pihak ALTEL mempunyai perancangan lain untuk servisnya dalam masa terdekat ini.

Pihak ALTEL kini mengumumkan perkhidmatan prabayar ALTEL akan ditamatkan sepenuhnya pada 31 Disember 2022 selepas menjalankan operasi telekomunikasinya selama 10 tahun. Penamatan ini adalah disebabkan oleh penstrukturan semula aktiviti perniagannya di bawah Kumpulan Syarikat ALTEL.

Dengan langkah ini, para pengguna yang terjejas diminta untuk beralih ke syarikat telekomunikasi lain sekiranya ingin mengekalkan nombor. Pengguna juga diberikan pilihan untuk dipindahkan ke perkhidmatan Celcom bermula hari ini.

ALTEL menambah lagi dengan menyatakan mereka akan melakukan bayaran balik kredit berbaki kepada pengguna yang menamatkan perkhidmatan atau beralih ke Celcom. Anda boleh membuat permohonan bayaran balik kredit menerusi pautan ini.

Sekiranya anda ingin berpindah ke penyedia perkhidmatan lain, proses menukar rangkaian tersebut perlulah dilakukan sebelum 15 November 2022. Pelanggan yang memilih untuk menukar rangkaian ini tidak akan menerima bayaran balik baki kredit.

Buat pelanggan prabayar ALTEL yang tidak melakukan sebarang perkara, maka nombor ALTEL akan dipindahkan secara automatik ke Celcom bermula 1 Disember 2022 kelak dan tidak akan menerima bayaran balik kredit.


Perkhidmatan Seru-Pandu Motosikal, ‘Go-Jek’ Berminat Menawarkan Perkhidmatan Di Malaysia

Go-Jek merupakan sebuah servis e-hailing atau seru-pandu yang berasal dari Indonesia. Syarikat ini berjaya menjadi syarikat e-hailing paling popular di Indonesia berikutan penawaran perkhidmatan seru-padu motorsikal yang menjadi pilihan ramai berikutan harganya yang berpatutan.

Terbaru, Menteri Pengangkutan, YB Anthony Loke telah mengumumkan pelan Go-Jek untuk memasuki pasaran Malaysia dalam menawarkan servis yang sama.

Difahamkan pelan Go-Jek ini masih lagi diperingkat awal dan belum diketahui bilakah syarikat ini sah beroperasi di Malaysia. Penawaran seru-pandu motorsikal ini secara tidak langsung memerlukan Kementerian Pengangkutan menggubal sebuah undang-undang khas buat mereka yang berminat untuk menjadi pemandu Go-Jek.

Selain Malaysia, setakat ini Go-Jek sedang melebarkan sayap dalam menawarkan servis mereka ke Thailand dan Vietnam. Agak menarik untuk menyaksikan bagaimana penerimaan orang ramai mengenai perkhidmatan seru-pandu motorsikal ini. Adakah syarikat e-hailing berasaskan kereta akan terkesan dengan kemasukan Go-Jek atau sebaliknya?


Perkhidmatan Uber Kini Diperluaskan Ke Kota Kinabalu

Uber nampaknya mahu memperluaskan lagi jajahan mereka di Malaysia. Jika sebelum ini Uber banyak memfokuskan kepada bandar-bandar di Semenanjung Malaysia, pemilihan Kota Kinabalu merupakan tempat pertama di Timur Malaysia yang bakal mendapat perkhidmatan Uber.

Bersempena dengan pengenalan Uber di Kota Kinabalu, pihak Uber turut menyediakan beberapa promosi menarik termasuk termasuk berpeluang untuk memenangi hadiah percutian ke Kota Kinabalu di sebuah Hotel terkenal.

Pemilihan Kota Kinabalu sebagai destinasi terbaru telah menjadikan Uber kini boleh dioperasi melalui 5 bandar utama di Malaysia iaitu Johor Bahru, Kuala Lumpur, Ipoh, dan Pulau Pinang.

Selain itu, sudahkah anda tahu kini anda mampu menjadualkan jadual perjalanan anda melalui Uber melalui aplikasi terbaru ini?


Perkhidmatan Video Atas Talian Viu Dilancarkan Di Malaysia

Pada 22 Februari 2016, Telekom Malaysia Berhad (TM) dan Viu, perkhidmatan video-atas-permintaan (VOD) Over-the-Top (OTT) daripada Vuclip, syarikat media milik PCCW, hari ini mengumumkan kerjasama antara kedua-dua pihak dengan pelancaran Viu di Malaysia.

Viu merupakan perkhidmatan OTT freemium dan membawakan kepada para pelanggan kandungan tempatan dan tersendiri yang berkualiti tinggi dan terkini dari studio-studio penerbitan yang terbaik.

Viu buat pertama kalinya di Malaysia bakal menawarkan pelbagai pilihan kandungan hiburan terbaik untuk para pelanggan jalur lebar kami di seluruh negara selari dengan janji jenama TM ‘Hidup Lebih Mudah’.

Bermula pertengahan Mac 2016 ini, pelanggan jalur lebar UniFi dan Streamyx TM akan dapat menikmati akses kepada Viu, sebagai sebahagian daripada langganan mereka, sebagai tambahan kepadan penawaran perkhidmatan HyppTV.

Selain daripada kandungan menarik yang sudahpun sedia ada di platform HyppTV , pelanggan jalur lebar TM pastinya teruja untuk menikmati pelbagai kandungan unik dan terkini daripada program-program Korea, Cina, Bollywood, Tamil, Indonesia dan Malaysia, sambil kami terus memberikan pengalaman tontonan yang menyeluruh.

Viu akan menawarkan lebih daripada 10,000 jam kandungan premium Asia pada tahun 2016 daripada penyiar program TV terbaik di Korea iaitu KBS, MBC, CJ dan SBS. Ini termasuk 3,700 jam drama Korea yang terbaharu dan pelbagai siri drama terkini seperti Oh My Venus, Moorim Scool dan rancangan kegemaran sepanjang masa, The Running Man.

Berita baik buat penggemar cerita-cerita dari Korea, Viu menjanjikan program-program akan disediakan seawal tempoh masa 8 jam selepas tayangan perdananya di Korea dan dengan sari kata Bahasa Malaysia dalam tempoh masa 24 jam. Selain itu, pengguna juga boleh mendapatkan sari kata dalam Bahasa Inggeris dan Bahasa Cina.

Viu ditawarkan sebagai perkhidmatan freemium, di mana penonton di Malaysia mempunyai akses kepada beribu-ribu jam kandungan secara percuma. Pelanggan juga boleh melanggan kepada segmen premium perkhidmatan tersebut yang merangkumi pengalaman tanpa iklan, serta akses kepada kandungan premium tambahan pada kadar RM10 sebulan.

Viu boleh diakses menerusi telefon mudah alih dan tablet serta komputer dengan memuat turun aplikasi Viu di Google Play atau layari www.viu.com.my pada browser komputer anda. Viu akan boleh didapati di Apple App Store tidak lama lagi.


Perkongsian KJ Tentang ‘Side Effect’ Vaksin Dari China Selepas Disuntik Buat Netizen Terhibur

Sekiranya sebelum ini vaksin Pfizer antara yang disuntik terlebih awal buat para frontliners di Malaysia, YB Khairy Jamaluddin pada 18 Mac lalu telah muncul sebagai antara individu awal di Malaysia yang mendapatkan dos vaksin yang berbeza iaitu Sinovac.

Program vaksinasi yang dilaksanakan di Hospital Rembau ini secara tidak langsung mengesahkan penggunaan vaksin Sinovac secara rasmi di Malaysia bersama vaksin Pfizer bagi memutuskan rangkaian wabak COVID-19.

Di sebalik tohmahan orang ramai mengenai vaksin Sinovac yang merupakan keluaran negara China, YB Khairy Jamaluddin baru-baru ini turut tampil dengan video terbaru bagi berkongsi ‘kesan’ vaksin Sinovac sejurus selepas disuntik.

Siapa sangka, dalam nasihat diselit jenaka. Menerusi video yang dimuat naik, YB Khairy Jamaluddin dilihat petah berbahasa Mandarin dalam menyeru orang ramai untuk mendapatkan vaksin serta mengesahkan vaksin Sinovac selamat untuk disuntik.

Para netizen nampaknya teruja dengan terhibur dengan cara saranan YB Khairy Jamaluddin dalam menyeru orang ramai mendapatkan vaksin. Berikut antara reaksi netizen mengenai video yang dimuat naik.

Untuk pengetahuan, vaksin Sinovac telah mendapat kelulusan daripada Pihak Berkuasa Kawalan Dadah (PBKD) pada 2 Mac 2021 selepas melalui penilaian ketat oleh Bahagian Regulatori Farmasi Negara (NPRA).

Setakat ini vaksin Sinovac telah terbukti selamat dan berkesan untuk mencegah penyakit COVID-19 dan telah digunakan di 27 buah negara seperti China, UAE, Indonesia, Turki dan Brazil melibatkan lebih 60 juta dos. Sekiranya diberi pilihan antara vaksin Pfizer dan Sinovac, vaksin manakah yang menjadi pilihan anda?

Tular pada minggu ini apabila Malaysia King dilaporkan bakal hadapi hukuman penjara lebih 10 tahun berikutan kelakuannya yang tidak senonoh kepada pemandu Uber.

‘Malaysia King’ Buat Hal Di Amerika Syarikat, Bakal Hadapi Hukuman Penjara Lebih 10 Tahun

Chef Wan Buli Uncle Roger Dan Ajar Cara Masak Dengan Betul Tanpa Guna MSG


Perkongsian ‘Misteri’ Kenderaan Terbiar Di Jambatan Pulau Pinang Undang Pelbagai Pendapat Netizen

Jambatan Pulau Pinang mempunyai kepanjangan 13.5 kilometer dapat menghubungkan orang ramai dari tanah besar semenanjung di Seberang Perai untuk masuk ke Pulau Pinang melalui Lebuhraya Glugor, Bayan Lepas.

Sejak ia dibuka kepada orang ramai pada tahun 1985, pelbagai kisah-kisah aneh dan misteri yang berlaku kepada pengguna jambatan tersebut sehinggalah ke hari ini.

Berdasarkan perkongsian seorang pengguna TikTok,  @adameji7 telah memuat naik satu video menceritakan perihal salah satu perkara yang sering berlaku di jambatan Pulau Pinang sehingga mendapat perhatian pengguna lain di platform tersebut.

Menurut @adameji7 andai kata ada pengguna jambatan tersebut ternampak ada kenderaan tanpa pemilik yang diletakkan di lorong kiri, ada kemungkinan pemilik kenderaan tersebut telah menamatkan nyawanya dengan terjun dari jambatan masuk ke dalam laut.

Condolences to the respective families. Sedih sebenarnya… #fyp #fypdongggggggg #pulaupinang #africanmalaysian #adameji7

♬ original sound – Ejiofor Young – Ejiofor Young

Rata-rata maklum balas yang diberikan oleh pengguna TikTok lain menyatakan sebelum ini mereka hanya ingatkan kereta atau motosikal terbiar di tepi jalan itu rosak ditinggalkan pemilik atau orangnya berehat sebentar di tepi jambatan.

‘Kisah sebenar’ yang dikongsikan oleh @adameji7 itu telah membuat mereka terkejut dan berasa simpati dengan kejadian yang berlaku terhadap pemilik-pemilik kenderaan tersebut.

Ramai netizen yang berkongsi pengalaman sendiri di ruangan komen video tersebut, ada di antara mereka mereka pernah tersangkut dalam kesesakan lalu lintas kerana pihak polis sedang mencari mangsa yang terjun dari jambatan itu.

Lebih menyayat hati, salah seorang netizen menyatakan ada mangsa merupakan jirannya sendiri telah menanggalkan kasut dan meninggalkan kad pengenalan terlebih dahulu sebelum terjun menamatkan nyawa sendiri.

Tidak kurang juga ada yang berpendapat jambatan Pulau Pinang itu mempunyai ‘penunggu’ yang sentiasa menantikan nyawa untuk dikorbankan pada setiap tahun.

Lihat rakaman seorang lelaki memecah masuk ke kawasan laman rumah sambil menenung CCTV sehingga menjadi bualan seluruh rakyat Malaysia.

Mengaku Mempunyai Ilmu Diamkan Anjing, Kehadiran Individu Misteri Ini Buat Netizen Seram

Entiti Kekal Misteri, Orang Ramai Kongsi Pengalaman Seram Semasa Lalu Kawasan Bukit Tunku

Entiti Misteri Dirakam Bertenggek Atas Lori Sampah Jadi Bualan Netizen


Perkongsian Pengalaman Cari Kerja Ini Mendapat 2,508 Shares Di Facebook. Ketahui Pengajaran Disebaliknya

Seorang “oil and gas junkie” serta bakal graduan MBA dari Brunel Business School, Ameirul Azraie telah berkongsi pengalamannya mencari kerja di dalam industri minyak dan gas yang kita semua sedia maklum, amat sukar untuk ditembusi. Namun begitu, beliau telah berjaya menembusi industri tersebut pada 6 tahun yang lepas kurang dari sebulan selepas tamat belajar dan seterusnya menimba ilmu serta pengalaman bersama Technip Geoproduction (M) Sdn. Bhd dan kemudian di SapuraKencana Petroleum Berhad. Ikuti pengalaman beliau untuk memahami dengan lebih jelas adab dan teknik permohonan kerja melalui e-mel. Semoga kisah ini dapat membantu mereka di luar sana dalam membina laluan kerjaya yang cemerlang.

Disclaimer: Catatan Facebook Ameirul Azraie bertarikh 11 Ogos 2014 berikut telah diolah sedikit bagi tujuan penerbitan di The Vocket.

Ini merupakan permohonan kerja melalui e-mel yang membolehkan saya menembusi industri minyak & gas yang mana umum mengetahui sangat sukar untuk ditembusi.

Ini merupakan salah satu daripada beratus jika bukan beribu permohonan yang diterima oleh Technip Geoproduction (M) Sdn. Bhd. dan permohonan saya telah disenarai pendek kepada lebih kurang 80 calon untuk ditemuduga. Dan dari 80 calon yang ditemuduga, dengan izin ALLAH saya di antara 17 orang yang diterima memulakan ‘on-the-job’ training. Permohonan saya ini telah disenarai pendek oleh pakar HR – Bahagian Pengambilan (Recruitment), Cik Puan Halizah Bahroddin. Mungkin beliau boleh kongsikan apakah kelebihan permohonan saya sehingga membuatkan beliau menyenarai pendek permohonan saya.

Dengan merujuk kedua-dua gambar ini, ada beberapa perkara yang anda semua perlu belajar dan perlu buat untuk permohonan kerja anda pada masa akang datang:

1. Alamat E-mel Professional
2. ‘Subject Header’
3. Isi Kandungan E-mel (E-mail Cover Letter)
=> Pengenalan diri secara ringkas,
=> Pengalaman praktikal/kerja,
=> Kelebihan diri anda yang buatkan majikan perlu mengambil anda bekerja,
=> Butiran untuk dihubungi, dan
=> ‘E-mail signature’
4. Lampiran (yang BERSAIZ KECIL!!!)
=> ‘Cover Letter’
=> ‘Resume’ (pada masa ini saya masih tidak tahu beza CV & Resume)
=> ‘Recommendation Letters’ (ini insiatif saya sendiri untuk mendapatkan surat sokongan bertulis dari majikan tempat saya menjalankan latihan industri).

Nota Penting: Lihat bagaimana saya namakan setiap fail dokumen tersebut. Kita cerita adab menamakan fail dokumen dalam perkongsian saya yang akan datang.

Ini cerita tahun 2009. Ini cerita 6 tahun lepas. Ini cerita semasa dunia sedang dalam krisis ekonomi. Ini cerita semasa ekonomi dunia sedang menguncup. Ini cerita semasa syarikat dalam industri minyak dan gas juga mengurangkan pengambilan pekerja. Ini cerita semasa kebanyakan syarikat membuang pekerja.

Bukan ingin membangga diri atau menyombong, tapi jujur saya katakan setelah hampir 6 tahun, kebanyakan permohonan kerja yang saya terima masih jauh dari ‘standard’ dan adab yang saya guna pakai pada tahun 2009. Jika permohonan kerja melalui e-mel pada tahun 2009 ini saya sendiri beri 3/5 (penggunaan bahasa masih boleh diperbaiki, saiz fail yang masih besar, tiada usaha untuk mencari dan menulis nama penerima, dan sebagainya), rasanya kebanyakan permohonan yang saya terima selama 6 tahun ini kebanyakannya pada tahap 0/5-2/5, adalah sedikit yang berada pada tahap 3/5 dan sangat sukar mencari yang berada tahap 4/5. Jadi janganlah engkau mengomel kalau dah dekat SETAHUN engkau MENGANGGUR!!!

Saya MERAYU sangat-sangat, tolonglah perbaiki permohonan kerja melalui e-mel anda selepas ini. Kalau adab yang ini pun anda dah gagal untuk jadikan pada tahap sekurang-kurangnya 3/5, jangan mimpilah HR nak buka dan tengok lampiran (Cover Letter & CV) yang anda lampirkan, jawabnya berhabuklah sebab masuk dalam ‘ARCHIVE FOLDER’.

Ini adab permohonon kerja melalui e-mel yang saya amalkan selama 5-6 tahun ini. Bagaimana pula adab permohonan kerja melalui e-mel yang anda amalkan?

#ameirulazraie
-Coach Penulisan CV-
London, 11 Ogos, 3.15 pagi


Perkongsian Pengalaman Seorang Gadis Tunaikan Haji Di Usia 21 Tahun

Menunaikan haji di usia muda bukanlah satu pengalaman yang dapat dirasai oleh semua orang. Namun begitu jika sudah rezeki dan masanya telah tiba, tiada apa yang dapat menghalang.

Inilah yang telah dilalui oleh Cik Nadia Rahmat yang berpeluang menunaikan haji sewaktu berusia 21 tahun. Ikuti perkongsian Cik Nadia melalui temubual Vocket bersama beliau di bawah.

Vocket: Hi Nadia. Terima kasih sudi berkongsi pengalaman dengan Vocket. Boleh berikan nama penuh, pekerjaan, pendidikan dan usia?

Nadia: Nama saya Nadia Rahmat. Pekerjaan sebagai Esekutif Kewangan dan merupakan graduan dari jurusan Perakaunan.  Sekarang sudah berusia 27 tahun.

Vocket: Difahamkan Nadia telah menunaikan ibadah haji pada usia yang masih muda. Boleh kongsikan pada umur berapa?

Nadia: Ya. Pada tahun 2009 (1430H), ketika berumur 21 tahun.

Tarikh saya berangkat, 21 Oktober 2009. Penerbangan awal yakni, penerbangan ketujuh (KT07) pada hari ketiga jemaah Malaysia diterbangkan (kumpulan pertama bagi TH Travel & Services).

Menaiki pesawat Saudi Airlines (SV007) mendarat di Madinah untuk 40 waktu di Madinah, sebelum bertolak ke Mekah.

Malam bertolak ke Kompleks Tabung Haji Kelana Jaya. Rumah dipenuhi tetamu, sanak saudara, jiran tetangga dan rakan taulan. Suasana sungguh syahdu diiringi laungan azan.

Selamat mendarat di bumi Madinah, penerbangan SV007 Saudi Airlines Boeing747.

Buku nota haji yang masih tersimpan rapi sehingga sekarang. Nota persiapan pergerakan masyai’er Arafah-Muzdalifah-Mina.

No bilik dan no tilam untuk di Arafah-Muzdalifah-Mina

Vocket: Adakah Nadia tunaikan haji kerana telah sampai giliran atau atas sebab-sebab lain?

Nadia: Sebenarnya, ibu bapa saya yang sepatutnya menunaikan ibadah haji berdua, setelah beberapa kali menangguhkannya atas sebab kewangan.

Beberapa bulan sebelum berangkat, ibu menyatakan niat kepada ayah untuk membawa saya bersama sebagai teman (kerana ibu ada masalah kesihatan).

Dari segi aturan, bukanlah giliran saya, malah saya sendiri tiada perancangan untuk menunaikan ibadah haji seawal itu (niat ada). Kalau nak diikutkan sebenarnya, tahun giliran saya ke haji adalah ketika umur saya 37 tahun.

Tetapi dari segi Islam, Iman, kepercayaan qada’ & qadar, inilah rezeki saya. Tibanya masa saya dijemput untuk menjadi tetamu-Nya yang istimewa. Sebagai hamba, dan sebagai anak yang memegang tanggungjawab menjaga ibu.

Vocket: Nadia pergi tunaikan haji berapa orang?

Nadia: Bertiga. ibu, ayah dan saya. Saya anak kedua dari 5 beradik.

Ramai yang bertanya, mengapa bukan Abang sulung saya yang pergi? Wallahualam. Jawapan sama seperti di atas. Qada’, qadar & rezeki. Urusan Allah.

Vocket: Bagaimana pula dengan simpanan dan perbelanjaan? Adakah pada waktu itu Nadia telah mula bekerja?

Nadia: Saya tiada simpanan. Ketika ibu menyuarakan niat untuk membawa saya bersama, ketika itulah baru ayah bawa saya ke bank, membuka akaun Tabung Haji dan seterusnya mendaftar untuk haji.

Perbelanjaan adalah sepenuhnya dibawah tanggunggan kedua ibu bapa saya kerana ketika itu saya belum bekerja. Masih belajar di UiTM Shah Alam.

Malah sebenarnya, ketika mendapat surat (confirmation) keputusan waktu dan tarikh penerbangan haji, saya baru sahaja pulang dari membayar yuran peperiksaan (saya mengambil jurusan professional dari UK dimana pembayaran saya tidak boleh dikembalikan kerana alasan haji bukanlah alasan yang mereka boleh terima).

Ziarah disekitar Madinah. Di Masjid An-Nabawi dan Masjid Quba’.

Turut didalam gambar adalah Jemaah dari Turki bersama ibu.

Umrah Haji dari Madinah ke Mekah bermula, selepas 8 hari (40 waktu) di Madinah. Ibu di tempat miqat, Bir Ali dan ayah ketika di salah satu hentian rehat.

(Di Mekah, tidak banyak aktiviti bergambar dilakukan kerana, masing-masing fokus kepada ibadah. Hanya selepas haji, sebelum ke Jeddah baru saya berkesempatan berjalan dan mengambil gambar di sekitar Mekah)

Vocket: Apakah perasaan Nadia dapat tunaikan haji di usia muda?

Nadia:  Saya tidak pernah menunaikan ibadah umrah jua sebelum ini. Maka, umrah dan haji adalah benda baru dan asing bagi saya.

Perasaan itu bercampur baur. Gembira, teruja, sedih, gementar dan sebagainya. Gembira kerana diusia semuda itu saya dijemput. Sedangkan umur 21 tahun itu kata orang, kunci kebebasan baru diberikan.

Gementar kerana memikirkan adakah benar saya layak menjadi tetamu-Nya? Saya seorang pendosa. 21 tahun, hidup saya penuh dosa-dosa kecil dan besar. Saya lalai, lupa, alpha dan leka.

Adakah saya layak memijak tanah haram dan melihat Kaabah? Bermacam-macam yang bermain diminda dan hati.

Jujur saya katakan, selepas mendapat pengesahan, itulah permulaan, pertama kali, saya menunaikan solat sunat taubat, tahajjud dan dhuha. Saya hamba-Nya yang jahil dan hina.

Vocket: Sepanjang tunaikan haji, ada peristiwa yang tak dapat dilupakan berlaku?

Nadia: Ada beberapa perkara, dimana jika cerita ini diulang banyak kali pun, saya akan bercerita sambil menitiskan air mata.

Sepanjang sebulan, berkampung di Kota Mekah, tiada setitik hujan pun yang jatuh kebumi. Pada hari bertolak ke Arafah selalunya jemaah Malaysia tidak digalakkan untuk bersolat subuh di Masjidil Haram.

Kami digalakkan bersolat di dalam bilik masing-masing, bersedia untuk dipanggil tingkat demi tingkat.

Pagi itu, tidak seperti pagi-pagi lain. Suasana bilik yang menempatkan kami, enam orang, sunyi. Selepas bersolat subuh, kami sama-sama setuju untuk membaca surah Yaasiin bersama.

Itulah suasana subuh yang paling syahdu dalam hidup saya. Bacaan kami diiringi air mata dan tangisan. Di luar pula, awan mendung mula berarak dan tidak lama kemudian, hujan lebat membasahi bumi Mekah.

Hati ini berbisik, menenangkan diri sendiri, “InsyaAllah, ini hujan Rahmat Allah”.

Tingkat saya adalah kumpulan pertama dipanggil untuk bergerak ke Arafah.

Dugaan saya ketika melakukan ibadah haji adalah kitaran haid. Di mana, pengiraannya jatuh pada hari wuquf. Bagi melaksanakan rukun wajib haji dalam keadaan suci, saya perlu melakukan Nafar Awal. Yakni, selepas melontar dan lepaslah sebahagian ihram, saya perlu pulang semula ke Mekah bagi melaksanakan tawaf haji.

Dugaan ini kuat kerana, pergerakan pulang ke Kota Mekah adalah atas risiko sendiri tetapi dengan pengetahuan pihak Tabung Haji.

Vocket: Bagaimana pula dari segi pengalaman lain yang mungkin ingin dikongsikan di sepanjang kerjakan haji (jika ada) terutama dari segi pengajaran atau teladan?

Nadia:  Sabar itu sebahagian daripada iman.

Berkampung di Mina selama 3 hari bagi melaksanakan rukun haji, melontar di ketiga-tiga jamrah pada hari tasyriq.

Melalui terowong Muassim untuk ke Jamrah. Terowong sepanjang 900m meter ini masih meninggalkan kesan pahit dimana ramai yang terbunuh akibat rempuhan pada awal tahun 90an.

Vocket: Ada perkara lain yang ingin Nadia kongsikan juga?

Diantara tempat bermabit antara Arafah, Muzdalifah dan Mina, bermabit di Muzdalifah adalah tempat bermabit yang paling saya suka. Ianya adalah pengalaman yang sukar digambarkan keseronokannya.

Setelah selesai masuk waktu wuquf di Arafah, pergerakan jemaah adalah ke Muzdalifah bagi mengutip anak-anak batu untuk aktiviti melontar di Mina.

Muzdalifah adalah satu kawasan tanah, berbukit, tiada khemah mahupun tempat duduk disediakan. Di tanah yang lapang dan berbukit itulah, jemaah akan bentangkan tikar dan bermabit.

Tidur beralaskan tikar di tanah, berbumbungkan langit yang luas, berselimutkan telekong atau kain ihram. Suasana dan perasaan itu sangatlah indah.

Bayangkan saya bersama ibu dan ayah, tidur bersama di atas tikar berbumbungkan langit. SubhanAllah. Sukarnya saya nak menterjemahkan perasaan indah itu!

Bermabit di bumi Muzdalifah. Disini batu-batu melontar dikutip dan disini saat paling indah, tidur beralaskan tikar, berbumbungkan langit dan berselimutkan telekong dan kain ihram.

2. Pertalian dengan ibu dan ayah makin kuat.

Saya merupakan anak kedua dari 5 beradik. Dari segi fakta, anak kedua sifatnya bebas, pandai berdikari tanpa bantuan ibu bapa. Jadi, hubungan saya dengan ibu dan ayah, adalah biasa sahaja.

Namun, inilah yang dikatakan Rahmat Allah. Sesungguhnya, perancangan Allah itu Maha Hebat. Ada hikmah, mengapa saya dijemput bersama-sama untuk menunaikan ibadah haji bersama ibu dan ayah.

Hubungan saya bersama ibu dan ayah mula erat sejak haji. Ibu, saya layan dan jaga bagai permaisuri. Kelengkapan harian, saya sediakan.

Buka dan pakai sarung kaki dan kasut, saya yang lakukan. Dan benda yang paling saya rindu untuk lakukan bersama ibu adalah, memeluk ibu untuk tidur, dibawah satu selimut. (Nangis,  21 tahun hidup tak pernah saya buat itu untuk ibu. Saya akan tidurkan dia dahulu sebelum saya yang tidur).

Ini gambar terbaik yang saya dapat ambil dari tingkat paling atas, setelah selesai semua rukun wajib haji. Sebelum bertolak ke Jeddah dan pulang ke Malaysia, saya mengambil kesempatan melawat disekitar Mekah dan mengambil gambar.

Suasana pergerakan ke Arafah diiringi laungan azan yang syahdu oleh Ustaz bertugas.

Pergerakan ke Arafah setelah terpaksa berpatah balik dan perjalanan ditangguhkan akibat banjir di Arafah dan Mina.

Selepas Asar di Arafah. Waktu paling afdhal berdoa dia antara waktu asar dan maghrib. Memasuki waktu wuquf. Jemaah digalakkan berada di luar khemah tanpa berselindung di bawah apa-apa. Dikatakan waktu afdhal berdoa ini, langit terbuka luas, 70000 malaikat turun ke bumi dan mengangkat terus doa naik ke atas.

Selepas waktu wuquf, menunggu giliran untuk ke Muzdalifah.

Selepas subuh, menunggu giliran pergerakan ke Mina.

Vocket: Apakah kesan dan perubahan dalam diri Nadia selepas kembali ke Malaysia daripada menunaikan haji?

Nadia: Manusia sering ingin berubah ke arah kebaikan. Bilamana kita sudah berada pada satu tahap yang menjadi kayu ukur, segala tingkah laku kita akan diperhatikan dan dipersoalkan.

Untuk saya, yang orang lihat pulang dari ibadah haji – seorang “hajjah”. Gerak geri laku saya diperhatikan. Tapi bukanlah kerana saya takutkan manusia yang menyebabkan saya ingin berubah. Semuanya terpulang pada diri sendiri.

Bagi saya, bukan semua orang menikmati apa yang saya rasa pada usia semuda itu. Jadi, mengapa saya perlu sia-siakan 45 hari saya di Madinah-Mekah-Arafah-Muzdalifah-Mina-Jeddah dengan tidak berubah ke arah kebaikan?

Ketika melontar di Mina. Untuk setiap lontaran itu saya niatkan untuk membuang segala sifat-sifat jahil dan negatif yang ada dalam diri saya.

Permulaan sebenar haji adalah ketika kita pulang ke Tanah Air. Di situlah segalanya diuji. Dan setiap kali diuji itulah, saya akan cuba kenang kembali moment-moment haji.

Itu antara yang menguatkan saya. Saat-saat betapa istimewanya saya di jemput menjadi tetamu Dia. Perasaan kerdil dan insaf itu wujud setelah berada di sana.

Kita berihram, memakai pakaian yang sama. Tanpa mengira warna kulit, umur, bangsa, negara, harta kekayaan, pangkat dan darjat, kita berkumpul dengan satu tujuan yang sama.

Sujud mengharapkan keampunan dan keredhaan yang sama. Maka, siapalah kita untuk menongkat dunia, sedangkan udara percuma ini juga adalah pemberian Dia?

Bukan semua orang dapat mengalami pengalaman saya pada usia semuda saya. Usia yang dianggap tidak layak oleh sesetengah pihak.

Ditambah pula, saya dikenali sebagai seorang yang sangat aktif, tidak duduk diam, rugged dan sebagainya. Dari situ saya cuba niatkan di hati untuk berubah kerana Allah SWT, bagi menangkis tomahan dan tuduhan manusia.

Saya dikenali oleh mereka yang rapat dengan saya, sebagai seorang yang suka memakai stoking berjari (trademark saya).

Pada awalnya, cara saya dipersoalkan, mengapa memakai stoking dengan selipar? Berpantangkah? Saya akan jawab dengan senyuman dan tenang menerangkan bahawa, kaki jua adalah aurat.

Ini antara sebahagian perubahan-perubahan saya setelah pulang. Selain cuba untuk meneruskan amalan-amalan selama 45 hari disana. Amalan-amalan ini, apabila kita sudah biasakan, dan apabila kita mula meninggalkan walau sekali, kita akan berasa gelisah dan tidak tenang.

Bagi mereka yang biasa bermusafir bersama saya, yang pernah tidur sebilik, sebantal dengan saya, mereka ini tau apakah rutin saya di dalam bilik, walaupun ketika bermusafir.

Saya rasa, sekiranya saya meninggalkan segala-galanya setelah pulang dari haji atau tanpa melakukan sebarang perubahan diri, ibarat saya tidak bersyukur di atas pemberian-Nya. Wallahualam.

Maktab kami dan menunggu giliran untuk pulang ke Mekah.

Hari terakhir sebelum ke Jeddah, kami dibawa bersiar-siar oleh saudara di sana untuk membawa pulang barangan.

Hari bertolak ke Jeddah. Bergambar kenangan bersama bekas CEO TH Travel & Services, Tn Hj Major Ramli B Othman, guru dan pembimbing agama, Ustaz Zamri Zainal Abidin, Ustaz Zahari (Ayahanda), dan Ustazah Yaminah (Bonda).

Sebahagian Jemaah kumpulan KT07 bergambar kenangan di lobi hotel Jeddah sebelum bertolak ke Terminal Haji, Lapangan Terbang Jeddah.

Gambar terakhir sebelum pulang ke Malaysia.

Wajah-wajah suci yang gembira untuk pulang ke dalam pelukan keluarga di Malaysia

Vocket: Ada pesanan yang ingin Nadia sampaikan buat mereka yang berkeinginan tunaikan haji di usia muda seperti Nadia?

Nadia: Niat adalah benda paling utama. Doa adalah senjata paling hebat. Kalau berkemampuan, kumpul lah wang sedikit demi sedikit. Saya sangat menggalakkan pergi pada usia muda.

Mengapa?
1. Ajal tidak mengenal usia.
2. Ibadah haji benar-benar memerlukan tenaga dan kudrat.
3. Agar kita yang muda ini dapat membantu para jemaah yang berumur dan uzur.

Ada orang pernah berkata pada saya, “Umrah kita boleh buat banyak kali, tetapi tak sama seperti haji. Wuquf itu yang membezakannya”. Benar. Itulah yang saya rasakan setiap tahun.

Menghitung hari wuquf. Sama debarnya dengan para jemaah di sana. Tidak dapat digambarkan dengan kata-kata akan perasaan ini. Sebab itu saya nak semua orang rasa perasaan wuquf itu.

Sejak pulang dari ibadah haji, setiap tahun, saya tanpa jemu menghantar email kepada Lembaga Tabung Haji, dengan menawarkan diri untuk menjadi sukarelawan petugas haji pada setiap musim haji.

Ini kerana, saya ingin diri saya tidak lupa akan suasana itu. Namun, permintaan saya, ditolak kerana petugas-petugas haji hanyalah daripada kalangan kaki tangan Tabung Haji itu sendiri.

Namun begitu, siapa sangka, rezeki saya kini di TH Hotel & Residence, anak syarikat kepada Lembaga Tabung Haji. Saya baru bekerja di sini 2 bulan.

InsyaAllah, panjang umur, dimurahkan rezeki, saya juga akan menjadi petugas tabung haji bagi musim-musim haji akan datang.

Setelah pulang baru perasan, kami tiada gambar bertiga. Hanya ini sebagai kenangan.

Vocket mengucapkan terima kasih kepada Cik Nadia atas perkongsian ini. Semoga impian Cik Nadia untuk menjadi petugas tabung haji bagi musim-musim haji akan datang tercapai hendaknya.

LIKE dan FOLLOW Vocket di Facebook serta Instagram


Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 2)

Nota Editor: Tips ini adalah bahagian kedua tentang bagaimana seorang ibu, Puan Siti Nadzrah Sheh Omar mampu membesar dan mendidik 5 orang anak lelaki beliau sehingga mempunyai kerjaya profesional (seorang peguam, dua orang doktor, seorang pengurus dan seorang jurulatih motivasi), dan dalam masa yang sama berjaya menjadi penghafaz Al-Quran dan pengajar agama. Anda boleh membaca semula latar belakang 5 beradik ini dan tips pertama di sini. Pihak Vocket mengucapkan berbanyak terima kasih kepada pihak Oasis Training & Consultancy kerana sudi berkongsi penulisan ini di laman web kami. Ikuti tips-tips daripada mereka di laman web kami dari Isnin hadapan.

PERKONGSIAN IBU PROFAZZ | Asuhan Ibu Lebih Barakah

1. Perkataan SAHM, acronym bagi ‘Stay-At-Home-Mother’, adalah golongan wanita yang memilih untuk tidak keluar bekerjaya sebaliknya berkorban untuk memberikan sepenuh perhatian kepada keluarga dan rumahtangga. Begitu juga WAHM atau ‘Working-At-Home-Mother’ yang merupakan kategori wanita yang tidak kurang hebat yang memilih untuk bekerjaya dari rumah dengan hasrat dapat menjaga dan mendidik anak secara total.

2. Saya termasuk dalam kategori wanita yang menjadi SAHM pada awalnya ketika anak-anak masih kecil. Saya telah dianugerahkan oleh Allah swt dengan kehadiran anak-anak selang setahun untuk 3 anak yang pertama dan selang 3 tahun dan 2 tahun untuk anak-anak yang berikutnya.

3. Cabaran memiliki 5 anak kesemuanya lelaki dengan jarak usia yang rapat serta aktif, ditambah dengan kesukaran untuk mendapat pembantu rumah menambah tekad saya untuk mengasuh sendiri anak-anak.

4. Satu fakta yang harus diterima ialah wanita-wanita SAHM / WAHM sebahagian besarnya bukan sebarangan orang tetapi golongan pintar yang berpendidikan tinggi yang rela untuk tidak berada di mercu kerjaya dalam bidang profesional dengan pangkat dan gaji yang tinggi di bilik berhawa dingin milik syarikat-syarikat korporat dan multinasional. Mereka adalah khalayak yang merasakan sumbangan mereka dalam pembangunan keluarga adalah lebih penting daripada kepuasan kerjaya sendiri.

5. Saya mempraktikkan ‘Maslow Hierarchy of Need’s Theory’ yang menekankan susun lapis kepuasan diri ke peringkat maksima.

“Maslow describes the Need’s Theory as the desire to become more and more what one is, to become everything that one is capable of becoming. For example one individual may have the strong desire to become an ideal parent….”

6. Pada pendapat saya, tiada kompromi, seorang ibu perlu berada di rumah untuk memberi tumpuan pada anak-anak semasa mereka masih kecil dan memerlukan perhatian, belaian kasih sayang dan pendidikan sepenuhnya. Cukuplah ayah sahaja yang keluar untuk mencari rezeki dan fokus pada kerjaya.

7. Saya amat yakin ibu memainkan peranan penting dalam memastikan penyediaan makanan anak-anak dimasak dengan penuh ikhlas, penuh kasih sayang, disertai doa dan menyuapkan makanan ke mulut anak-anak dengan tangan ibu sendiri. Ibu juga harus menjadi orang pertama yang akan mendengar cerita, kesedihan dan pengalaman-pengalaman mereka. Sekiranya ibu-ibu bekerjaya contohnya sempat memasak dahulu sebelum keluar ke pejabat, tetapi suapan ke mulut anak-anak terpaksa dilakukan oleh pengasuh atau bibik, ini pada saya masih gagal menepati kriteria ibu menyediakan makan minum untuk anak-anak.

8. Rahsia bonding ibu dengan anak-anak berasaskan didikan, kasih sayang, perhatian dan doa yang tercipta sejak kecil akan menjadi begitu utuh dan dapat mengikat hati anak-anak sehinggakan dalam bab mencari calon isteri pun akan dipastikan mendapat restu ibu.

9. Masyarakat seharusnya memberi sokongan padu kepada golongan wanita seperti ini kerana apa yang mereka korbankan itu insyaAllah adalah sepadan dengan hasil yang bakal mereka perolehi.

10. Tinjauan rambang mendapati kebanyakan anak-anak yang runtuh akhlaknya adalah daripada latar belakang ibu bapa yang sibuk dan tiada masa terhadap anak-anak. Tugas pendidikan akademik dan sahsiah diserahkan sepenuhya kepada guru di sekolah. Urusan makan pakai anak-anak diambil alih oleh bibik sementara masa senggang mereka diisi dengan aktiviti-aktiviti yang tiada nilai tambah.

11. Anak-anak di bawah asuhan ibu-ibu suri rumah atau ibu-ibu bekerjaya dari rumah akan mendapat pantauan secara langsung dan rapi. Tambahan lagi dengan ibu yang terpelajar dapat menyalurkan ilmu kepada anak-anak bertambah barakah lagi kehidupan sekeluarga. Pastinya ibu yang mengajar sendiri anak-anak mereka akan memastikan anak itu berjaya. Saya sendiri sanggup belajar kembali subjek-subjek yang pernah dipelajari di sekolah 20-30 tahun dahulu seperti Matematik Tambahan, Sains atau Sejarah hanya semata-mata untuk mengajar anak sendiri.

12. Tiada balasan yang diharapkan selain doa daripada anak yang soleh dan solehah agar menjadi bekal ibu bapa di barzakh nanti. Semoga anak yang lahir dari didikan sempurna ibubapa mampu berdoa…

“Ya Allah, sampaikanlah pahala bacaanku kepada roh kedua ibubapaku. Ya Allah, ampunilah dosanya, kasihani dan selamatkanlah dia dan maafkanlah kesalahannya, muliakanlah kedatangannya, lapangkanlah kuburnya, terimalah kebaikannya, hapuskanlah kesalahannya dengan rahmatMu, wahai Tuhan Yang Maha Pengasih”.

Ikuti sambungan tips ini pada Isnin hadapan.

BACA: Perkongsian Seorang Ibu Yang Melahirkan 5 Orang Anak Huffaz Profesional (Bahagian 1)

BACA Lagi: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 3)

LIKE dan FOLLOW Vocket di Facebook serta Instagram


Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 3)

Nota Editor: Tips ini adalah bahagian ketiga tentang bagaimana seorang ibu, Puan Siti Nadzrah Sheh Omar mampu membesar dan mendidik 5 orang anak lelaki beliau sehingga memiliki kerjaya profesional (seorang peguam, dua orang doktor, seorang pengurus dan seorang jurulatih motivasi), dan dalam masa yang sama berjaya menjadi penghafaz Al-Quran dan pengajar agama. Anda boleh membaca semula latar belakang 5 adik-beradik ini dan tips dalam bahagian pertama dan sambungan tips dalam bahagian kedua. Pihak Vocket mengucapkan berbanyak terima kasih kepada pihak Oasis Training & Consultancy kerana sudi berkongsi penulisan ini di laman web kami. Ikuti lagi tips daripada mereka di laman web kami pada esok hari.

PERKONGSIAN IBU PROFAZZ | Siri 3: Abang Long ‘the Trendsetter’

1. Perkongsian saya dalam penulisan bersiri ini adalah terbit daripada experiment yang telah saya lakukan terhadap anak-anak sendiri dalam perancangan menjadikan mereka sebagai Profesional Huffaz (PROFAZZ). Setelah saya yakin akan keberhasilannya, barulah saya bersedia untuk menjadikannya sebagai panduan kepada mereka yang berminat untuk mengetahui kaedah yang telah saya gunapakai.

2. Untuk siri kali ini, saya ingin menyentuh tentang peranan yang dimainkan oleh anak sulung dalam sesebuah keluarga. Saya juga ingin tunjukkan betapa pentingnya ibubapa memastikan perancangan rapi dilakukan sejak dari anak pertama lagi. Abang Long adalah panggilan yang lazim kita dengar untuk anak pertama. Tetapi di sebalik panggilan yang mengingatkan kita tentang kedudukan Abang Long di dalam susunan keluarga, anak sulung sebenarnya memainkan peranan yang dapat membantu mencorakkan kehidupan adik-adik di bawahnya.

3. Pertamanya ialah Abang Long bertindak sebagai ‘the Role Model’ yang akan menjadi benchmark kepada adik-adik. Apabila anak sulung berjaya dari segi akademik dan akhlak, kecenderungannya adalah adik-adik akan turut mengikuti jejak mereka untuk sama-sama berjaya. Nasihat dan bimbingan Abang Long kepada adik-adik akan menitipkan inspirasi dari sudut yang berbeza jika dibandingkan dengan ibubapa sendiri. Ia seakan memacu adik-adik ke satu destinasi yang lebih meyakinkan dengan hasil yang terbentang luas di depan mata.

4. Di sini saya coretkan sedikit pengalaman sendiri dalam rangka merencana kejayaan akademik dan keperibadian anak-anak. Ia bermula daripada anak sulung di mana saya perhatikan hasrat untuk sentiasa mendapat keputusan cemerlang telah ada dalam diri beliau sejak dari sekolah rendah lagi. Abang Long akan sentiasa memastikan persediaan rapi dibuat sebelum peperiksaan, alatan menulis lengkap di hari peperiksaan, tangan ibu dicium sebelum keluar rumah dan membaca doa sebelum membuka kertas peperiksaan.

5. Apabila keputusan peperiksaan keluar, Abang Long akan mengingatkan dan memastikan saya pergi ke sekolah untuk mendengar sendiri dari guru-guru kelas tentang prestasi pelajaran beliau dan adik-adik serta aktiviti lain di sekolah.

6. Tatkala Abang Long bertegas hendak memasuki Maahad Tahfiz sepenuh masa selepas PMR, saya pada mulanya agak gusar takut-takut dia terkandas dalam pelajaran atau lambat hendak mengejar balik bidang akademik. Tetapi Abang Long memujuk kami untuk merestui hajatnya kerana khuatir akan menjadi terlalu lewat bagi dirinya melengkapkan diri sebagai seorang huffaz. Jadi saya membuat permohonan kepada pihak sekolah untuk menangguhkan sementara pembelajaran akademiknya bagi memberi tumpuan 100% kepada hafazan al-Quran. Ketika itu usia Abang Long sudah 16 tahun. Sebaik sahaja tamat menghafaz 30 juz al-Quran Abang Long kembali semula meneruskan pembelajaran di sekolah biasa.

7. Abang Long menjadi ‘the Trendsetter’ dan keputusan serta tindak tanduk beliau telah berjaya diikuti oleh adik-adiknya di mana seorang demi seorang mengikuti jejak langkah Abang Long mereka dengan menjadi huffaz selepas PMR ketika berusia 16 tahun. Alhamdulillah syukur tidak terhingga saya dengan hasil yang diperolehi terbit daripada ketegasan Abang Long tadi.

8. Program hafazan yang disediakan di Maahad Tahfiz adalah selama 2 tahun, tetapi memandangkan anak-anak saya berjaya menghabiskan hafazan lebih awal, mereka dapat mengulangi hafazan tersebut beberapa kali untuk lebih mantap. Abang Long berjaya menjadi huffaz dalam masa 10 bulan, adik-adiknya ada yang 5 bulan, 8 bulan dan setahun lebih.

9. Yang menariknya mereka hafaz al-Quran beserta dengan terjemahan sekali. Saya dapati keberkesanan dalam hafazan berserta pengertian mendalam ayat-ayat al-Quran sangat bermanfaat kerana mereka dapat aplikasikan di dalam kehidupan seharian dan menjadi hujah kepada banyak isu dan permasalahan yang melanda.

10. 2 tahun berada di Maahad Tahfiz, ini bermakna Abang Long dan adik-adiknya akan turun batch 2 tahun berbanding rakan-rakan sebaya mereka. Tetapi syukur ke hadrat Illahi, memandangkan Abang Long dan adik-adiknya dapat menghabiskan hafazan mereka lebih awal, saya telah menyerapkan mereka semula ke sekolah biasa untuk menduduki Tingkatan 4 di pertengahan tahun dan dapat mengejar balik sesi pembelajaran yang telah mereka tinggalkan. Dengan kata lain, saya cuba memastikan Abang Long dan adik-adiknya turun batch hanya satu tahun saja.

11. Sesungguhnya Allah Maha Agung. Apabila seseorang anak itu mengalir dalam darahnya al-Quran dan menjadikan al-Quran sebagai panduan hidup, Allah memudahkan segala urusan. Dalam keadaan kawan-kawan mereka yang lain telah menghabiskan setengah tahun silibus persekolahan, Abang Long dan adik-adiknya dapat mengejar balik pelajaran yang tertinggal sekian lama dan memperolehi keputusan cemerlang di hujung tahun. Saya kira otak mereka sudah menjadi seperti sponge yang meresap segala bentuk ilmu dengan mudah sekali. Pada tahun berikutnya di Tingkatan 5 kesemua mereka mendapat kejayaan gilang gemilang  dalam peperiksaan SPM dengan mendapat straight A’s.

12. Sebaik sahaja tamat tingkatan 5 dan sementara menunggu keputusan peperiksaan SPM, Abang Long menyatakan hasrat untuk mendalami bahasa Arab di negara Arab. Kami mulanya mencadangkan beliau belajar di Kelantan sahaja memandangkan kos tidak berapa tinggi, tetapi Abang Long kata 5 hingga 6 bulan tidak mencukupi kalau hendak memantapkan Bahasa Arab di Malaysia kecuali pergi ke negara yang bahasa ibundanya Bahasa Arab. Jadi, berangkatlah Abang Long ke Sana’a, Yemen mengikuti kelas Bahasa Arab di Universiti Iman dan sekembalinya beliau ke Malaysia 6 bulan kemudian, lancar sungguh Bahasa Arabnya.

13. Seperti diduga langkah Abang Long sebagai ‘the Trendsetter’ telah diikuti oleh adik-adik yang lain. Kesemua mereka berangkat ke Sana’a, Yemen sebaik habis Tingkatan 5 dan belajar Bahasa Arab di sana dalam lingkungan 5-6 bulan sehingga keluar keputusan peperiksaan SPM. Bersyukur sungguh bila saya dengar mereka berbahasa Arab dengan faseh serta dapat berkomunikasi dengan orang Arab di sana. Sekembalinya mereka ke Malaysia, mereka memilih bidang-bidang yang menjadi pilihan sendiri seperti undang-undang, perubatan, perakaunan dll. Yang penting mereka ingin menjadi Professional Muslim yang boleh berbahasa Arab dan di masa yang sama seorang huffaz, Alhamdulillah. Dan yang menggembirakan walaupun Abang Long dan adik-adiknya turun batch 1 tahun, mereka masih lagi berjaya menerima biasiswa daripada JPA dan MARA untuk melanjutkan pelajaran ke universiti, tidak seperti yang dikhuatiri oleh segelintir ibubapa lain.

14. Di samping pencapaian akademik yang selalu ditekankan oleh ibubapa, saya ingin ulangi sekali lagi tentang peri pentingnya kita lengkapkan pembelajaran Bahasa Arab dan hafazan berserta terjemahan kepada anak-anak yang akan menjadi bekal mereka sepanjang hayat. Anak-anak yang ada al-Quran di dalam diri mereka akan sentiasa terpelihara daripada melakukan perkara-perkara yang bertentangan dengan syariat. Apabila sampai masa untuk mereka menjadi pekerja dalam pelbagai bidang, mereka akan bekerja dengan ikhlas, amanah dan penuh tanggungjawab. Kalau boleh kita hendak semarakkan minat menghafaz al-Quran ke seberapa ramai anak-anak agar dapat menghasilkan seramai mungkin Professional Huffaz di Malaysia.

15. Saya harap perkongsian kali ini dapat menjadi inspirasi kepada ibubapa di luar sana untuk mengetahui betapa pentingnya kita merancang dengan sebaik mungkin perjalanan, pendidikan dan hala tuju kehidupan anak-anak sedari kecil agar mereka menjadi insan soleh wa musleh. Tiada jalan pintas dalam menghasilkan PROFAZZ dan ia juga tidak terhasil melalui ‘magic wand’ atau kaedah ‘Touch & Go’.

16. Anak adalah anugerah kurniaan Allah swt yang sungguh bernilai kepada kita. Jika kita tidak menjaganya dengan baik, apakah jawapan dan alasan yang akan kita persembahkan di hadapan Allah swt di akhirat kelak? Sebagai penutup kata, saya ingin memetik satu hadith yang berbunyi:

“Barangsiapa membuat sunnah yang baik di dalam Islam, maka baginya pahalanya dan pahala orang setelahnya yang mengamalkannya tanpa mengurangi sedikitpun daripada pahala-pahala mereka. Dan barangsiapa membuat sunnah yang buruk di dalam Islam, maka baginya dosanya dan dosa orang setelahnya yang mengamalkannya tanpa mengurangi sedikitpun daripada dosa-dosa mereka.” [HR. Muslim]

BACA: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 2)

BACA Lagi: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 4)

LIKE dan FOLLOW Vocket di Facebook serta Instagram


10 Tip Dan Pesanan Buat Siswazah Yang Hadiri Konvokesyen Tahun Ini

Tahniah kepada rakan-rakan yang berkonvokesyen pada tahun ni! Semoga anda semua menjadi aset buat negara dan permata buat ummah. Bersempena musim konvokesyen yang meriah berlangsung di seluruh negara, berikut ialah 10 tips buat para siswazah yang bakal melangkah keluar dari universiti dan memulakan hidup di alam pekerjaan:

1. Rancang Perjalanan Hidup Sebaik Mungkin

Apabila tamat pengajian ijazah sarjana muda, para siswazah akan berhadapan dengan pelbagai pilihan.

Antara dua pilihan bagi kebanyakan siswazah ialah sama ada mahu menyambung pengajian ke peringkat sarjana atau terus memasuki alam kerjaya.

Sebelum memuktamadkan pilihan, sebaiknya tanya diri kita; “Siapa aku pada 10 tahun akan datang?” dan pastikan pilihan yang dilakukan membawa kita ke arah matlamat tersebut.

Sekiranya kita tidak mempunyai matlamat dan halatuju yang jelas selepas tamat zaman mahasiswa, maka kita akan cenderung untuk berada dalam fasa ‘blank’ untuk jangka masa yang panjang dan perkara tersebut adalah amat merugikan.

2. Alam Kerjaya Tidak Semudah Zaman Mahasiswa

Sewaktu di universiti dahulu, hampir semua perkara tersusun dan teratur seperti adanya jadual pengajian, sistem semester, tarikh peperiksaan dan sebagainya. Namun kehidupan sebenar tidak semudah dan tersusun seperti di universiti.

Tiada lagi jadual harian yang telahpun disusun dan ditetapkan untuk diri kita, tiada lagi bimbingan dan nasihat khusus daripada para pensyarah, dan paling terasa kehilangan, tiada lagi cuti panjang untuk dua tiga bulan seperti cuti semester.

Bahkan, kitalah yang bertanggungjawab dalam menyusun perkembangan kerjaya, masa dan kehidupan kita sendiri.

Dan kita jugalah yang bertanggungjawab mencari bimbingan dan nasihat daripada orang yang lebih berpengalaman dan bukan lagi mengamalkan mentaliti ‘minta disuap’.

Kata kunci terbesar dalam menghadapi dunia realiti yang penuh dengan cabaran ini ialah kita mesti berdisiplin.

Ketahuilah bahawa persaingan mendapatkan kerjaya dan kadar pengangguran tinggi itu adalah benar. Tetapi ketahuilah juga bahawa rezeki Allah SWT itu lebih luas daripada cabaran-cabaran yang ada.

Jangan pernah sesekali berputus asa pada rahmat-Nya dan sentiasalah berusaha dan bertawakal dengan bersungguh-sungguh dalam mendapatkan apa yang kita hajati.

Ramai orang mempunyai persepsi negatif terhadap orang yang memanfaatkan jaringan kenalan (networking) atau ‘cable’ dalam mendapatkan kerjaya.

Namun, sekiranya kita sememangnya berkelayakan untuk posisi kerjaya yang diminta, maka tiada kesalahan bagi kita memanfaatkan jaringan kenalan yang kita ada.

Bahkan mempunyai jaringan kenalan yang luas pada hakikatnya adalah sebuah kelebihan yang bukan semua orang ada. Maka, manfaat dan luaskanlah jaringan kenalan anda!

Kerap kali kita lihat dalam iklan kerja kosong meletakkan ‘pengalaman’ sebagai syarat untuk mendapatkan posisi tersebut. Mengapa pengalaman sangat penting dalam dunia kerjaya?

Pengalaman amat bernilai kerana ia membentuk sikap, peribadi dan kematangan seseorang.

Sekecil-kecil pengalaman seperti menggunakan mesin fotostat, susun fail, kena maki dengan client, sehinggalah ke sebesar-besar pengalaman seperti mendapatkan tender untuk syarikat, menyiapkan ‘business proposal’, dan lain-lain pengalaman semuanya merupakan merit kepada diri kita.

Bab pengalaman ni, tidak dapat tidak, mesti bermula daripada bawah.

Ramai siswazah memilih untuk berehat-rehat dan bersantai-santai sebaik sahaja tamat zaman universiti.

Berehat dan bersantai buat jangka masa yang singkat seperti 10 ke 15 hari adalah tidak salah, namun sekiranya kita memilih untuk berehat secara tidak produktif; tidak mencari kerja, tidak mengusahakan bisnes, dan tidak menambah nilai kepada diri sendiri; selama lebih daripada sebulan, tiga bulan malah setahun, maka ketahuilah bahawa itu bukan berehat, tetapi sebenarnya anda sedang membuang masa muda anda yang berharga.

Waktu muda dan bertenaga inilah perlu kita manfaatkan untuk kemudahan masa hadapan kita.

Sekiranya kita memilih untuk bekerja, maka bekerjalah dengan bersungguh-sungguh, dan sekiranya kita memilih untuk menyambung pengajian, maka belajarlah dengan bersungguh-sungguh.

Kawan-kawan, kita bukan hidup semata-mata untuk kerja, bayar cukai dan menikmati duit pencen pada hari persaraan kelak.

Pastikan kehidupan kerjaya kita seimbang dengan kehidupan kita berkeluarga, bersosial dan mempunyai masa untuk diri sendiri.

Jangan sesekali tinggalkan minat dan hobi yang bermanfaat dengan alasan ‘tiada masa’ atau ‘sibuk dengan kerjaya’.

Sebaiknya, manfaatkan waktu lapang yang ada untuk melakukan aktiviti dan hobi yang kita minati kerana hobi yang baik memberi kesan positif kepada diri.
Siapa tahu, esok lusa hobi dan minat tersebut boleh berkembang menjadi kerjaya?

Ramai dalam kalangan generasi-Y atau generasi milenium berimpian untuk mempunyai perniagaan sendiri ataupun bekerja secara ‘self-employed’ di mana mereka merupakan majikan kepada diri sendiri dan mereka berkuasa penuh terhadap masa yang mereka miliki.

Tetapi bekerja sendiri tidaklah semudah yang disangka, bahkan sekiranya tersilap langkah, maka kita akan memiliki ramai bos lain yang terdiri daripada klien-klien dan waktu keemasan kita dikawal pula oleh mereka.

Pada satu sisi lain, pengalaman memiliki bos atau majikan merupakan sebuah pengalaman yang amat berharga untuk membentuk disiplin diri ke arah bekerja sendiri dan membangunkan bisnes sendiri.

Setidak-tidaknya kita mengetahui selok-belok serta cabaran menjadi seorang bos dan dapat mengambil pengajaran serta menimba pengalaman daripada majikan sekiranya kita bekerja dengan syarikat orang lain.

Menariknya, apabila kita berfikir gaya ‘bekerja sendiri’ walaupun bekerja dengan orang lain serta memiliki majikan, maka kita akan lebih produktif kerana kita sedar bahawa pada akhirnya setiap usaha yang kita lakukan bukan sahaja memberi manfaat kepada majikan dan syarikat tersebut, bahkan memberi manfaat yang besar juga terhadap perkembangan kerjaya kita sendiri.

Apabila tamat zaman mahasiswa, kita akan berhadapan dengan cabaran-cabaran berbentuk ekonomi dan kewangan.

Bagaimana nak uruskan pendapatan bulanan, nak langsaikan hutang PTPTN, nak beli rumah, nak beli kereta, nak simpan duit untuk pernikahan dan melangkah ke alam perkahwinan, nak menjana keuntungan dalam pelaburan apa; semua ini memerlukan ilmu kewangan atau ‘financial literacy’.

Ilmu-ilmu kewangan boleh ditingkatkan melalui pembacaan buku-buku pengurusan kewangan mahupun menghadiri kursus-kursus yang dianjurkan oleh penasihat kewangan yang bertauliah.

Siswazah yang memandang enteng terhadap ilmu kewangan cenderung untuk hidup dengan hutang jahat (bad debts) dan melakukan keputusan-keputusan yang merugikan masa hadapan ekonomi mereka.

Tamatnya zaman mahasiswa dan zaman universiti bukanlah bermakna tamatnya zaman belajar, kerana pada hakikatnya pembelajaran itu adalah proses sepanjang hayat.

Pastikan kita memiliki cara fikir berkembang (growth mindset) dan terus belajar sepanjang masa.

Belajar ‘coding’ dan ‘programming’, belajar memasak, tingkatkan kemahiran menggunakan ‘photoshop’, belajar menjana pendapatan dari rumah, belajar bahasa ketiga dan lain-lain ilmu dan bentuk pembelajaran adalah merupakan sebuah nilai tambah buat diri kita.

Manfaatkan juga internet dan teknologi sebagai sebuah platform untuk kita belajar setiap hari, di mana sahaja, pada bila-bila masa.

InsyaAllah sekiranya 10 tips ini diaplikasi dan diamalkan, maka kehidupan kita sebagai siswazah akan lebih bermakna serta menarik untuk diterokai.

Selamat menempuh masa hadapan yang lebih mencabar dan tahniah atas konvokesyen anda semua!


adidas Malaysia Mula Jual Sandal Adilette BOOST Yang Dijamin Selesa

Jika sebelum ini Nike hadir dengan sandal Air Max 90 yang menawan, adidas turut tidak mahu kalah dengan pesaing mereka. Sandal Adilette BOOST ini walaupun sudah berada di pasaran sejak Disember lalu, ia baru memasuki Malaysia minggu lalu.

Menggunakan material tapak ikonik BOOST, sandal ini pastinya akan memberikan keselesaan yang terunggul buat sesiapa yang memakainya. Jika anda sudah biasa menyarung model UltraBOOST, anda pasti boleh agak betapa selesanya sandal ini.

adidas Adilette Boost Slides. Keeping it cozy with proper comfort all day long – featuring a full length, energy-returning midsole that cradles your foot with premium cushioning. Retailing at RM260.00. Available in both Women’s & Men’s sizing, at all #SoleWhat stores & @solewhatonlinestore (solewhat.com). #adidas #adiletteBoost #SoleWhat

A post shared by  Sole What (@solewhat) on Jan 6, 2020 at 11:05pm PST

Model Adilette BOOST ini hadir dengan dua pilihan warna; Triple Black dan Black/White. Anda boleh membelinya dengan harga RM260 di laman dalam talian adidas Malaysia atau butik Sole What.

Kami yakin sandal Adilette BOOST ini jauh lebih selesa berbanding sandal YEEZY yang dilancarkan tahun lalu. Baca tentangnya di sini.

Selipar YEEZY Akan Mula Dijual 6 Disember Ini Dengan Harga RM240

Nike Hasilkan Sandal Yang Selesa Ini Sempena Ulang Tahun Ke-30 Air Max 90


Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 4)

Nota Editor: Tips ini adalah bahagian keempat tentang bagaimana seorang ibu, Puan Siti Nadzrah Sheh Omar mampu membesarkan dan mendidik 5 orang anak lelaki beliau sehingga memiliki kerjaya profesional (seorang peguam, dua orang doktor, seorang pengurus dan seorang jurulatih motivasi), dan dalam masa yang sama berjaya menjadi penghafaz Al-Quran dan pengajar agama. Anda boleh membaca semula latar belakang 5 adik-beradik ini dan tips dalam bahagian pertama dan sambungan tips dalam bahagian dua dan bahagian tiga. Pihak Vocket mengucapkan berbanyak terima kasih kepada pihak Oasis Training & Consultancy atas kesudian mereka berkongsi penulisan ini di laman web kami. Ikuti lagi tips daripada mereka di laman web kami pada esok hari.

PERKONGSIAN IBU PROFAZZ | Siri 4: Anak ‘Melayu’ di Bumi Orang

1. Sebaik-baik pembentukan peribadi anak-anak adalah pembentukan yang diacu mengikut adunan agama. Dalam proses mendidik anak-anak, ibubapa harus selalu berlembut dalam semua perkara kecuali hal-hal yang membabitkan aqidah dan akhlaq. Seringkali ibubapa cuba menutup sebelah mata jika perlakuan anak-anak agak keterlaluan atau sekali sekala menyebelahi mereka dek kerana belas ehsan atau kasih sayang berlebihan sehinggakan membuat anak-anak tidak cuba memperbaiki diri atau mengembangkan bakat dan potensi diri.

2. Realitinya ibubapa tidak sanggup melihat anak-anak mengalami kesulitan, walhal jika anak-anak tersebut berjaya mengharungi segala kepayahan, karakter mereka akan menjadi lebih kuat dan semangat mereka lebih tinggi.

3. Begitu juga halnya dalam usaha menjadikan anak-anak sebagai huffaz. Kadangkala ibubapalah yang sebenarnya tidak sampai hati untuk membiarkan anak-anak mereka dalam keadaan tekun menghafaz al-Quran sepanjang hari mulai dari terbit hingga terbenam matahari. Ibubapalah yang sebenarnya asyik membayangkan betapa anak-anak mereka akan melalui kehidupan yang begitu membosankan. Ibubapalah yang sebenarnya tidak tergamak untuk melihat anak-anak mereka tidak sempat bermain PlayStation, ber’ipad’, ber’whatsapp’ dan menonton ‘movie’ kegemaran.

4. Hakikatnya ketenangan dan kesyahduan yang dirasai anak-anak ketika muraja’ah dan mentasmik hafazan adalah satu nikmat yang tidak tergambar oleh kata-kata sehingga tidak sedar masa berlalu begitu pantas.

5. Dalam penulisan kali ini, saya ingin berkongsi pengalaman ketika mendidik anak-anak di bumi orang. Pada pandangan saya walau di mana pun kita berada tiada istilah lepas tangan oleh ibubapa. Tanggungjawab mendidik anak tetap menjadi tugasan utama ibubapa sehinggalah anak-anak tersebut mencapai akil baligh, yakni dapat membezakan di antara yang haq dan yang batil.

6. Pengalaman saya bersama anak-anak semasa kecil mengikut ayah mereka ke U.K. untuk menyambung pengajian di peringkat PhD sedikit sebanyak menguji ketabahan seorang ibu dalam rangka menyemai benih Islam ke dalam sanubari anak-anak. Dengan ketiadaan banyak bahan bacaan berunsurkan Islam, kekurangan ustaz/ustazah yang boleh membantu mengajar tentang ad-Deen dan berleluasanya unsur-unsur jahiliyah di bumi asing adakalanya menyebabkan kita goyah dan cenderung untuk hanyut sama dalam persekitaran.

7. Ketika itu anak-anak saya seramai 3 orang berusia 3, 4 dan 5 tahun. Kami menetap di U.K. selama 3 tahun. Ini bermakna menjelang balik ke Malaysia, anak-anak saya akan menginjak ke usia 6, 7 dan 8 tahun. Dua lagi anak saya lahir di sana tetapi saya tidak terlalu bimbang kerana mereka masih lagi kecil. Saya cuba untuk tidak membiarkan anak-anak tanpa pendidikan asas solat dan mengaji al-Quran.

8. Saya sendiri mengajar mereka secara konsisten setiap hari agar mereka tahu tanggungjawab sebagai seorang Muslim. Selagi mereka tidak menyudahkan bacaan beberapa halaman al-Quran setiap hari, selagi itulah mereka tidak dibenarkan untuk bermain atau membuat aktiviti lain. Selagi mereka tidak menyempurnakan ibadah solat dengan mengikut bacaan-bacaan yang saya ajarkan dengan jelas di tepi mereka, selagi itulah ‘rotan’ bergoyang di tangan.

9. Rotan perlu ada di rumah bukan digunakan untuk tujuan penderaan, tetapi sebagai simbolik untuk menyatakan bahawa kita sebagai ibubapa serius untuk mendidik mereka menjadi insan sempurna. Dengan lima orang anak lelaki yang aktif dan ‘degil’ mana mungkin saya dapat disiplinkan mereka jika tiada alat yang memudahcarakan proses tersebut. Kalau rotan ada dirumah dan disimpan di bilik stor sekalipun sudah memadai asalkan di setiap rumah harus ada menyimpan rotan sebagai alat mendidik dan anak-anak perlu tahu bahawa ada rotan di simpan di dalam rumah tersebut.

10. Rata-rata penuntut peringkat PhD di U.K. akan menetap selama 3-4 tahun di sana. Saya perhatikan kebanyakan para ibu yang menemani pasangan masing-masing akan membawa bekal buku-buku teks Bahasa Melayu, Matematik, Sains dll agar anak-anak mereka dapat membuat latihan supaya mudah mereka menyambung pelajaran sekembalinya ke Malaysia nanti. Saya mempunyai pendirian yang berbeza. Saya hanya membawa bekal buku-buku Iqra’ dan Muqaddam untuk mengajar anak-anak mengenal alif, ba, ta dan membaca al-Quran. Buku-buku lain tidak begitu diberi keutamaan kerana saya yakin masih boleh dipelajari kemudian.

11. Sistem pendidikan Barat yang sekular dan berorientasikan pembangunan kendiri tidak memungkinkan seseorang anak kecil dapat mengenal diri dan tuhannya. Pra-sekolah dan sekolah rendah di sana hanya menitikberatkan pembentukan mental dan kognitif dengan pelbagai simulasi yang bersandarkan upaya kanak-kanak dengan sedikit bimbingan dari guru. Hasilnya anak-anak begitu berminat untuk ke sekolah kerana mereka bebas membuat apa yang mereka suka dan sesi pembelajaran agak fleksibel. Ini termasuk tiada beg yang berat, tiada homework yang banyak, tiada drilling oleh guru yang terpaksa mencapai target prestasi yang ditetapkan oleh pihak sekolah dan pelajar mempunyai rutin harian yang berubah-ubah.

12. Di penulisan akan datang saya akan berkongsi pengalaman bagaimana anak-anak dapat terus tegar dalam landasan yang benar walau di mana mereka berada. Akhir kata, ingin saya kongsikan doa yang sering saya tiupkan ke wajah anak-anak agar hati mereka lembut:

للَّهُ لَطِيفٌ بِعِبَادِهِ يَرْزُقُ مَن يَشَاء وَهُوَ الْقَوِيُّ العَزِيزُ.

“Allah Maha Lembut kepada hamba-Nya; Dia memberi rezeki kepada sesiapa yang Dia kehendaki, dan Dialah Yang Maha Kuat, lagi Maha Kuasa.”

BACA:  Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 3)

BACA Lagi: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 5)

LIKE dan FOLLOW Vocket di Facebook serta Instagram


Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 5)

Nota Editor: Tips ini adalah bahagian kelima tentang bagaimana seorang ibu, Puan Siti Nadzrah Sheh Omar mampu membesarkan dan mendidik 5 orang anak lelaki beliau sehingga memiliki kerjaya profesional (seorang peguam, dua orang doktor, seorang pengurus dan seorang jurulatih motivasi), dan dalam masa yang sama berjaya menjadi penghafaz Al-Quran dan pengajar agama. Anda boleh membaca semula latar belakang 5 adik-beradik ini dan tips dalam bahagian pertama dan sambungan tips dalam bahagian dua, bahagian tiga dan bahagian empat. Pihak Vocket mengucapkan berbanyak-banyak terima kasih kepada pihak Oasis Training & Consultancy atas kesudian mereka berkongsi penulisan ini di laman web kami. Ikuti lagi tips daripada mereka di laman web kami dari semasa ke semasa.

PERKONGSIAN IBU PROFAZZ | Siri 5: NurJannah

1. Menjadi sunnah ke atas ibu bapa untuk meletakkan nama yang baik kepada anak-anak pada hari yang ke-7 selepas dilahirkan. Walau bagaimanapun, tidak menjadi kesalahan jika nama anak diletakkan pada hari pertama kelahiran atau selepas sebulan dilahirkan tetapi yang lebih afdhal adalah pada hari ke-7 selepas kelahiran.

أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ كُلُّ غُلَامٍ رَهِينَةٌ بِعَقِيقَتِهِ تُذْبَحُ عَنْهُ يَوْمَ سَابِعِهِ وَيُحْلَقُ وَيُسَمَّى

Rasulullah shallallahu ‘alaihi wasallam bersabda: “Setiap anak lelaki tergadaikan dengan aqiqahnya, disembelihkan untuknya pada hari ketujuhnya, dicukur rambutnya dan yusamma (diberi nama).” (Hadis Riwayat Abu Daud, Nasa’i, Ibnu Majah dan Ahmad)

2. Ibu bapa diamanahkan untuk meletakkan nama yang baik kepada anak-anak kerana nama merupakan DOA untuk mereka. Pemilihan nama yang baik akan mendatangkan kesan dan aura yang positif kepada anak-anak, manakala nama yang buruk akan mengakibatkan anak-anak menanggung malu, rasa rendah diri dan tertekan sepanjang hayat. Janganlah ibu bapa mengikut perasaan semasa memilih nama anak-anak, indah dan sedap didengar contohnya dengan menggabungkan nama mak dan ayah kononnya untuk ada nilai sentimental, mengubahsuai ejaan kononnya untuk ada nilai komersial dan tampak urban, epik dan terikut-ikut trend semasa tanpa mengetahui makna yang tersirat di sebalik nama tersebut. Ibu bapa perlu rujuk kepada alim ulama’ agar yakin pilihan nama anak-anak mereka membawa maksud yang baik.

3. Di sini saya ingin berkongsi pengalaman dalam membuat pemilihan nama untuk kelima-lima anak saya. Kesemua mereka mempunyai perkataan Muhammad di awal nama. Rasulullah S.A.W. bersabda:

“Kamu sekalian pada hari kiamat akan dipanggil dengan nama kamu dan nama bapa kamu, maka hendaklah kamu memperelokkan nama kamu.” (Hadis Riwayat Abu Daud)

4. Bermula dengan anak sulung, Aiman bermaksud ‘kanan’. Sejujurnya Aiman banyak menggunakan otak kanan dalam kehidupannya. Seorang kidal yang pakar menganalisa, gemar berkarya, bersajak, berpuisi, menulis lirik dan mempunyai jiwa yang halus dan sensitif namun bertanggungjawab.

Syamil bermaksud ‘sempurna’. Seorang yang sentiasa inginkan kesempurnaan hidup, keputusan yang cemerlang, rapi dalam berpakaian, teratur dalam susun atur bilik, terjadual perancangan hidup dan serba serbi inginkan kesempurnaan.

Irfan bermaksud ‘arif’. Banyak ilmunya. Tidak cukup ilmu dunia, ilmu akhirat juga sentiasa dicari dan dia tidak putus-putus menimba dan menyampaikan ilmu untuk maslahah ummah. Seorang yang tidak begitu mementingkan duniawi tetapi hidup untuk akhirat dan berazam berjumpa Allah swt dalam keadaan lunyai, insyaAllah.

Farhan bermaksud ‘riang ria’. Seorang yang mempunyai personaliti yang periang, menyenangkan dan jarang sekali membuatkan orang marah. Mudah untuk dijaga dan mudah untuk berurusan dalam banyak perkara. Malah semasa kecil, jika beliau demam atau tidak sihat jarang sekali merengek atau menangis. Sedar-sedar sudah meningkat remaja. Di mana pun beliau pergi orang akan selesa berdamping dengannya. Tagline hidupnya ‘Sweet, Simple, Sempoi’.

Suhayl bermaksud ‘mudah’. Memang mudah orangnya hinggakan baju pun pilih yang mudah, makan pun mudah, pelajaran pun nak yang mudah-mudah sahaja. Pernah satu ketika terlintas di fikiran mungkin saya tersilap pilih nama untuknya kerana melihat beliau terlalu ambil mudah pelajarannya sehingga saya merancang untuk memanggilnya dengan nama ‘Azim bermaksud agung atau besar. Tapi hajat tersebut tidak kesampaian kerana beliau akhirnya berjaya mencapai kejayaan dalam pelajaran dan hafazan sama seperti abang-abangnya.

5. Saya bersyukur dianugerahkan Allah swt dengan 5 anak lelaki yang hebat dan insyaAllah didoakan berjaya dunia akhirat, namun jauh di lubuk hati sebenarnya saya pernah mengimpikan ‘baby girl’ sejak dari anak pertama lagi. Saya berangan mempunyai anak perempuan yang semasa kecil boleh dipakaikan baju cantik-cantik, ditocangkan rambut, dibelikan aneka sepit dan cekak. Saya telah simpan nama NurJannah sejak daripada anak pertama lagi. Bila lahir anak ke-2 NurJannah tidak muncul juga. Begitu juga dengan kelahiran anak ke-3 yang juga baby boy. Nama NurJannah saya kuburkan dalam lipatan sejarah. Bersyukur di atas nikmat Allah swt dan redha dengan ketentuanNya, saya yakin ini adalah terbaik untuk saya. Pernah terfikir juga mungkin jika saya ada anak perempuan saya tidak berupaya mendidiknya dengan baik. Mungkin saya akan terlalu memanjakan dia, terlalu mewahkan dia, atau mungkin abang-abangnya akan pening kepala dengan kerenahnya, wallahua’lam.

6. Disebabkan cabaran dalam mendidik anak perempuan inilah, Rasulullah S.A.W pernah bersabda bahawa anak-anak perempuan perlu diberikan perhatian lebih kerana sifat mereka yang lemah lembut dan mudah terasa. Jiwa mereka yang halus ini sangat terdedah dengan pelbagai ancaman. Jika dididik dengan sempurna, insyaAllah akan diberikan ganjaran hebat daripada Allah S.W.T.

“Sesiapa yang memiliki tiga anak perempuan, lalu dia bersabar dengan kerenah, kesusahan dan kesenangan mereka, nescaya Allah S.W.T akan memasukkannya ke dalam syurga dengan kelebihan rahmat-NYA untuk mereka.”

Seorang lelaki bertanya, “Juga untuk dua anak perempuan wahai Rasulullah?”

Sabda baginda, “Juga untuk dua anak perempuan.”

Seorang lelaki berkata, “Atau untuk seorang wahai Rasulullah?”

Rasulullah S.A.W menjawab, “Juga untuk seorang.”

7. Dalam menjaga anak perempuan, ibu bapa perlu tekankan soal maruah, soal harga diri, soal keselamatan, bab-bab mengenai fiqh wanita, halal dan haram, dan paling penting bab-bab berkaitan perlakuan dan juga aurat.

8. Dalam mendidik anak perempuan soal agama perlu lebih ditekankan kerana mereka kelak akan terdedah kepada banyak FITNAH meskipun mereka telah terdidik dengan didikan agama yang tinggi. Nafsu seorang perempuan tidak sama dengan seorang lelaki. Emosi mereka agak rapuh.

9. Tanggungjawab anak perempuan terhadap ibu bapa akan terlepas setelah berkahwin. Ini kerana, tanggungjawab mereka akan beralih kepada suami. Tetapi bagi anak lelaki, tanggungjawab untuk menjaga ibu bapa adalah sehingga akhir hayat mereka. Oleh itu anak perempuan harus lebih pandai menyesuaikan diri dengan persekitaran baru yang menuntut mereka untuk taat dan patuh pada suami.

10. Selepas diamati dan dibandingkan dengan pengalaman rakan-rakan dan saudara dalam membesarkan anak perempuan, saya merasakan bahawa menjaga anak perempuan sememangnya mencabar dan saya tabik hormat kepada ibu bapa yang berjaya mendidik anak-anak perempuan mereka dengan baik. Walau bagaimanapun penjagaan dan pengawasan ke atas anak perempuan masih lagi dalam kategori terkawal jika dibandingkan dengan anak lelaki.

11. Bukan mudah mendidik anak lelaki kerana mereka bakal menjadi pemimpin, ketua keluarga, anak, suami serta bapa. Mereka harus dididik untuk menjadi pelindung kepada wanita, bukan menzalimi wanita. Tersilap didikan akan menyebabkan anak lelaki terarah kepada penyalahgunaan dadah, rempit, lepak dan aktiviti negatif lainnya. Saya tidak katakan anak perempuan bebas daripada perlakuan negatif, tetapi anak lelaki lebih banyak terjebak dengan anasir-anasir yang tidak sihat seperti ini. Jika ketua sudah rosak macam mana hendak memimpin, walhal dalam soal memimpin lebih utama jika lelaki dipilih sebagai ketua.

12. Selaku ibu bapa kita harus menggembleng tenaga untuk mengembalikan ‘kejantanan’ anak lelaki sebagai wira yang mampu mengemudi bahtera dan memegang tampuk kepimpinan dengan adil. Hanya dengan ilmu di dada dan Al-Quran sebagai perisai insyaAllah dapat direalisasikan impian ini. Jom sama-sama kita pastikan sekolah kita, institut pengajian tinggi kita dan negara kita dipenuhi dengan rijal (anak-anak muda) yang boleh menjadi ikon kebanggaan negara. Rijal yang profesional tetapi penghafaz Al-Quran dan sentiasa memelihara solat.

BACA: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 4)

BACA Lagi: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 6)

LIKE dan FOLLOW Vocket di Facebook serta Instagram


Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 6)

Nota Editor: Tips ini adalah bahagian keenam tentang bagaimana seorang ibu, Puan Siti Nadzrah Sheh Omar mampu membesarkan dan mendidik 5 orang anak lelaki beliau sehingga memiliki kerjaya profesional (seorang peguam, dua orang doktor, seorang pengurus dan seorang jurulatih motivasi), dan dalam masa yang sama berjaya menjadi penghafaz Al-Quran dan pengajar agama. Anda boleh membaca semula latar belakang 5 adik-beradik ini dan tips dalam bahagian pertama dan sambungan tips dalam bahagian dua, bahagian tiga, bahagian empat dan bahagian lima. Pihak Vocket mengucapkan berbanyak-banyak terima kasih kepada pihak Oasis Training & Consultancy atas kesudian mereka berkongsi penulisan ini di laman web kami. Ikuti lagi tips daripada mereka di laman web kami dari semasa ke semasa.

PERKONGSIAN IBU PROFAZZ | Siri 6: “It’s Never Too Late To Be A PROFAZZ”

1. Dalam diari kehidupan seorang Muslim tidak seharusnya ada perkataan ‘KALAU’. Tidak juga harus ada perasaan menyesali takdir, menyalahkan Allah, menyalahkan orang lain hatta menyalahkan diri sendiri.

Daripada Abu Hurairah Radhiyallahu Ta’ala ‘anhu, bahawa Rasulullah Shallallahu ‘alayhi wasallam bersabda:

“Mukmin yang kuat adalah lebih baik dan lebih dicintai Allah daripada mukmin yang lemah, dan masing-masing ada kebaikan. Bersungguh-sungguhlah dalam menuntut apa yang bermanfaat bagimu dan mohonlah pertolongan Allah (dalam segala urusanmu) serta janganlah sekali-kali kamu bersikap lemah. Apabila engkau ditimpa suatu kegagalan, janganlah engkau berkata: “Seandainya aku berbuat demikian, tentu tidak akan begini atau begitu. Akan tetapi katakanlah : “Qaddarallahu wamaa Syaa’a Fa’ala”. (Ini telah ditakdirkan oleh Allah dan Allah berbuat apa yang Dia kehendaki). Sesungguhnya ucapan “Seandainya” akan membuka (pintu) perbuatan Syaitan”. (Hadis Riwayat Muslim)

2. Begitu juga, di dalam setiap tindak tanduk dan perlakuan kita, jangan sesekali kita merasakan bahawa kita telah tiada peluang untuk memperbaiki diri dan keluarga walaupun awalnya kita telah tersilap langkah. Ditakdirkan di awal kehidupan kita tergolong dalam kategori alpa dan lalai, tidak semestikan tiada ruang dan peluang untuk kita berpatah balik, memperbetul keadaan dan menebus dosa. Allah tidak pernah menafikan hak kita untuk bertaubat dan mensucikan diri. Allah suka pada hambanya yang merayu dan meminta kepadaNya. Oleh itu jangan khuatir, lemah semangat dan berputus asa untuk sentiasa berdoa kepada Allah.

Allah S.W.T. berfirman: “…Dan jika engkau dekat pada-Ku sejengkal, maka Aku akan dekat padamu sehasta, dan jika engkau dekat pada-Ku sehasta, maka Aku akan dekat padamu sedepa, Dan jika engkau datang pada-Ku dengan berjalan, maka aku akan datang padamu dengan berlari kecil”.(Hadis Riwayat Bukhari)

3. Di dalam penulisan kali ini saya ingin memperlihatkan bahawa tiada istilah lewat dalam usaha untuk membentuk anak menjadi seorang Professional Huffaz atau PROFAZZ. Memang benar, ada di kalangan ibubapa yang telah merancang kehidupan anak-anak mereka semenjak dari kecil. Mereka menghantar anak-anak belajar tahfidz seawal 5-6 tahun untuk berguru dengan ustaz-ustaz di pondok. Kebanyakan yang mengambil pendekatan begini berhasrat anak-anak mereka menjadi ulama’ dan memperdalami ilmu agama. Mereka bangga anak-anak bakal bergelar ustaz atau ustazah. Kebaikan yang boleh diperolehi dari pendekatan sebegini ialah anak-anak tadi akan terdidik dalam lingkungan orang-orang soleh dan akan banyak mengisi masa di masjid-masjid dan terlibat dalam aktiviti keagamaan.

4. Di satu ekstrim pula, ibubapa yang mengutamakan pembelajaran di sekolah biasa inginkan anak-anak berjaya daripada segi akademik. Perancangannya adalah agar anak-anak mereka memperolehi kejayaan gilang gemilang di dalam pelajaran dan memasuki universiti atau kolej yang diminati. Rata-rata mereka akan memilih bidang yang popular seperti kejuruteraan, senibina, undang-undang, kedoktoran dll yang menjanjikan kerjaya yang terjamin. Apa yang penting ibubapa ghairah untuk anak-anak bersaing dalam dunia kerjaya dan korporat serta mendapat imbuhan gaji yang lumayan. Antara kebaikannya ialah masyarakat dapat menyediakan generasi pelapis yang akan membantu membangunkan negara daripada sudut ekonomi dan pentadbiran.

5. Pada pandangan saya, yang paling ideal ialah kita cuba menghasilkan sekelompok anak-anak muda yang dapat mengimbangi kedua ekstrim ini, yakni cemerlang dari segi akademiknya dan di masa yang sama seorang huffaz. Saya telah pun mencubanya dengan kaedah tersendiri yang Alhamdulillah berjaya memberikan hasil yang baik. Enggan mengambil risiko menyesal di kemudian hari, saya benar-benar merancang setiap percaturan hidup anak-anak dari segala sudut; sekolah mana yang dipilih, siapa kawan-kawan mereka, siapa guru mereka, dengan siapa mereka keluar dan apa aktiviti harian mereka. Ibubapa yang inginkan anak-anak menjadi produk terbaik harus menerima hakikat bahawa sesungguhnya tiada jalan pintas, tiada istilah sekadar ‘Quality Time’ bersama anak-anak, tiada unsur desakan dan paksaan. Semuanya berlaku secara sepenuh masa, terancang dan terkawal.

6. Kaedah yang saya gunapakai ialah pertamanya saya memilih untuk menghantar anak-anak belajar di sekolah beraliran agama supaya mereka terbiasa dengan biah yang soleh. Ibubapa perlu tanamkan semangat dan bangunkan jati diri yang kukuh di sanubari anak-anak supaya mereka tidak mudah dipengaruhi oleh rakan dan persekitaran. Sekolah pula memainkan peranan memperkukuh keperibadian anak-anak tadi untuk terus mantap dalam pendirian, mempunyai aqidah yang tepat dan arah hidup yang jelas. Sepanjang persekolahan sehingga ke usia 15 tahun, di samping mempelajari subjek-subjek akademik, anak-anak saya juga belajar kemahiran hidup, belajar ‘soft & hard skills’, bermasyarakat dan terlibat dalam aktiviti kejiranan dan masjid. Jadi bila mereka mulai menghafaz al-Quran di usia 16 tahun, mereka telah pun matang dan dapat aplikasikan pemahaman isi-isi al-Quran ke dalam kehidupan seharian.

7. Oleh sebab itulah penting anak-anak menghafaz al-Quran berserta terjemahan di kala usia yang tidak terlalu kecil. Kalau pun mereka telah menghafal semasa kecil, mereka harus cuba memahami maksud kandungan ayat-ayat al-Quran tersebut di kemudian hari. Hafazan boleh berbentuk kaedah melalui ‘long-term memory’, melalui hati atau sekadar di bibir. Perbezaan teknik hafazan ini dapat menentukan sama ada ia akan bersifat sementara atau kekal, dan sama ada ia sebati dalam diri pembawanya atau hanya bersifat superficial. Sebolehnya kita tidak mahu huffaz yang hanya pada nama sahaja sedangkan peribadi, akhlaq dan kehidupan sehariannya seperti orang biasa. Kita mahukan seramai mungkin huffaz profesional yang memahami tuntutan dari anugerah istimewa sebagai pembawa al-Quran. Pernyataan bahawa berdosa bagi seorang al-hafiz untuk lupa ayat-ayat yang pernah dihafalnya, sesungguhnya menyakinkan lagi alasan mengapa al-Quran harus sentiasa ada dalam diri.

8. Saya yakin ramai ibubapa di luar sana berkongsi aspirasi inginkan anak-anak mereka menjadi Profesional Huffaz. Tetapi di masa yang sama, ramai ibu-ibu yang terpaksa bekerjaya kerana tuntutan hidup. Keperluan untuk membantu suami menambah pendapatan keluarga adakalanya begitu meruncing sehingga tidak adil untuk membiarkan sang suami memikulnya seorang. Untuk ibu-ibu seperti ini, ‘La Tahzan’, janganlah bersedih kerana sekiranya telah terpasang niat untuk melihat anak-anak menjadi Huffaz, insyaAllah Allah S.W.T. akan lorongkan jalannya. Saya bersama rakan-rakan pengasas di Pusat Kecemerlangan Ummah (PACU) sentiasa berdiskusi mencari solusi bagaimana menyediakan alternatif kepada ibubapa yang berminat untuk menghantar anak-anak mengikuti sesi hafazan al-Quran tanpa perlu si ibu berhenti bekerja dan tanpa menggadai pembelajaran anak-anak di sekolah biasa.

9. Initiatif pertama yang telah kami laksanakan ialah Program Raudhatul Huffaz (RH). Raudhatul Huffaz adalah program 3 jam seminggu dalam kumpulan kecil 5-7 orang dengan bimbingan seorang tenaga pengajar yang akan menyemak hafazan juzuk 30 dan juz-juz lain di dalam al-Quran. Anak-anak akan diajar dan disemak secara ‘one-to-one’ kaedah yang betul untuk mengambil wudu’ dan amali yang lain. Amat menggusarkan apabila kami dapati ada anak-anak yang tidak tau mengucap syahadah. Dalam program ini terdapat juga hafazan 50 hadith, pembelajaran tajwid, fardhu ain dan slot mengenali tokoh-tokoh Islam yang terkenal, juga pendedahan tentang isu-isu umat Islam sejagat. Objektifnya adalah untuk menyubur dan menyemarakkan budaya menghafaz al-Quran di kalangan generasi muda serta membentuk pemimpin akan datang yang mengalir al-Quran di dalam dirinya. Uniknya Raudhatul Huffaz ialah anak-anak akan menulis al-Quran mereka sendiri.

10. Inisiatif kedua yang berjaya dihasilkan ialah Projek Tuisyen Ummah (PRO-Tu). PRO-Tu adalah ‘Projek Tuisyen Sains dan Matematik’ untuk pelajar-pelajar sekolah menengah rendah yang dapat memberi nilai tambah pembelajaran melalui pembangunan jati diri Muslim sejati. Saya dan rakan-rakan jadikan ia istimewa dengan menyediakan tenaga pengajar yang terlatih, belajar dalam kumpulan kecil 5-7 orang, modul yang eksklusif, sesi pembelajaran santai dengan menggunakan ‘whiteboard’ kecil dan konsep mentor mentee. Apa yang menarik, dalam pembelajaran selama 3 jam 2 kali seminggu ini ada sesi rehat selama 10 minit yang akan terisi dengan penanaman fikrah yang jelas, pengenalan tokoh-tokoh Islam serta penciptaan ‘fun moments’ dengan tenaga pengajar. Apabila bonding tercipta antara anak-anak dengan tenaga pengajar, insyaAllah mudah untuk mentor menerapkan nilai-nilai mulia dan membentuk anak-anak tersebut menjadi insan gemilang. Anak-anak lelaki yang biasanya jemu ke sekolah dan malas membuat latih tubi akan mendapati pendekatan ini menarik dan berusaha untuk mencapai kejayaan cemerlang di dalam peperiksaan.

Projek Tuisyen Ummah bukan sekadar tuisyen biasa. Anak-anak juga diajar mengaitkan Matematik dan Sains dari sudut Islam contohnya seperti dalam surah Al-Fathir ayat 27:

أَلَمْ تَرَ أَنَّ اللَّهَ أَنْزَلَ مِنَ السَّمَاءِ مَاءً فَأَخْرَجْنَا بِهِ ثَمَرَاتٍ مُخْتَلِفًا أَلْوَانُهَا وَمِنَ الْجِبَالِ جُدَدٌ بِيضٌ وَحُمْرٌ مُخْتَلِفٌ أَلْوَانُهَا وَغَرَابِيبُ سُودٌ

“Tidakkah kamu melihat bahawasanya Allah menurunkan hujan dari langit lalu Kami hasilkan dengan hujan itu buah-buahan yang beraneka macam jenisnya. Dan di antara gunung-gunung itu ada garis-garis putih dan merah yang beraneka macam warnanya dan ada (pula) yang hitam pekat.”

11. Pada musim cuti sekolah kami gabungkan kedua-dua Kelas Raudhatul Huffaz (RH) dan Projek Tuisyen Ummah (PRO-Tu) dalam satu program unik yang dinamakan ‘Kem i-Backyard Science Huffaz’ di mana anak-anak dibawa meneroka eksperimen luar yang mendedahkan mereka kepada pemahaman Islam daripada sudut Sains. Objektifnya adalah agar anak-anak tadabbur alam dan memahami Rububiah Allah melalui pemerhatian flora dan fauna, menerapkan rasa minat terhadap Sains melalui eksperimen-eksperimen mudah dan memupuk rasa bersyukur pada Allah dengan anugerah alam sekitar. Anak-anak juga berpeluang mengenali tokoh-tokoh saintis Islam yang telah digelapkan oleh sejarah Barat dan jangan terkejut jika anak-anak anda berjaya menyebut dan mengenali nama-nama tokoh Islam seperti Ibn Sina, al-Jazari, al-Khawarizmi dan Ibn-Haytam – pencipta asal kamera.

12. Di mana ada kemahuan di situ ada jalan. Terserah kepada ibubapa untuk memilih kelas tuisyen, kelas hafazan dan program cuti sekolah yang terbaik untuk anak-anak. Kadangkala program dengan kos yang mahal tidak semestinya menjanjikan hasil yang baik. Yang murah pula tidak semestinya tidak berkualiti. Apa yang penting ialah ibubapa memilih program-program yang dapat membentuk fikrah, menaikkan jati diri dan merangsang minat belajar di kalangan anak-anak mereka. Pilihan terletak di tangan anda. Di akhir kata, ingin saya ulangi sekali lagi, orang yang paling ideal untuk melahirkan Profesional Huffaz ialah di kalangan ibu-ibu suri rumah atau ibu-ibu bekerjaya dari rumah yang mempunyai masa, perhatian dan fokus terhadap pendidikan anak-anak. TETAPI tidak terkecuali bagi ibu-ibu bekerjaya, ada alternatif yang boleh dicari untuk menggambil alih peranan tersebut agar masih belum terlewat bagi mereka menghasilkan Profesional Huffaz di kalangan anak-anak mereka. Bi Taufiq Wannajah… All the best, Allahu Akbar.

Ketahui lebih lanjut tentang program-program di atas di sini.

BACA: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 5)

BACA Lagi: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 7)

LIKE dan FOLLOW Vocket di Facebook serta Instagram


Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 7)

Nota Editor: Tips ini adalah bahagian ketujuh tentang bagaimana seorang ibu, Puan Siti Nadzrah Sheh Omar mampu membesarkan dan mendidik 5 orang anak lelaki beliau sehingga memiliki kerjaya profesional (seorang peguam, dua orang doktor, seorang pengurus dan seorang jurulatih motivasi), dan dalam masa yang sama berjaya menjadi penghafaz Al-Quran dan pengajar agama. Anda boleh membaca semula latar belakang 5 adik-beradik ini dan tips dalam bahagian pertama dan sambungan tips dalam bahagian dua, bahagian tiga, bahagian empat, bahagian lima dan bahagian enam. Pihak Vocket mengucapkan berbanyak-banyak terima kasih kepada pihak Oasis Training & Consultancy atas kesudian mereka berkongsi penulisan ini di laman web kami. Ikuti lagi tips daripada mereka di laman web kami dari semasa ke semasa.

PERKONGSIAN IBU PROFAZZ | Siri 7: Kismis Cerdik

1. Menjaga pemakanan adalah sangat penting dalam membantu menjadikan anak-anak kita seorang professional maupun huffaz.

يا أَيُّهَا الَّذِينَ آمَنُوا كُلُوا مِنْ طَيِّبَاتِ مَا رَزَقْنَاكُمْ وَاشْكُرُوا لِلَّهِ إِنْ كُنْتُمْ إِيَّاهُ تَعْبُدُونَ

“Wahai orang-orang yang beriman! Makanlah daripada benda-benda yang baik (yang halal) yang telah Kami berikan kepadamu, dan bersyukurlah kepada Allah, jika benar kamu hanya beribadat kepadanya.” (Al-Baqarah 2 : 172)

2. Semua ibu bapa inginkan ‘keajaiban’ berlaku ketika anak-anak mereka menghafaz Al-Quran. Antara perkara yang sering dibincangkan termasuklah topik pemakanan. Kita seringkali mendengar para huffaz dilarang memakan makanan tertentu contohnya organ dalaman binatang seperti hati, otak dan limpa serta makanan-makanan yang dimasuki semut, mee segera dan ‘junk food’. Alasannya adalah kerana makanan-makanan ini menggelapkan hati dan menumpulkan fikiran.

3. Penyediaan minda yang tajam dan cerdik perlu untuk kedua-dua pembelajaran dan hafazan. Jika akademik anak-anak cemerlang kebarangkalian untuk mereka cerdas dalam hafazan meningkat. Masalah mungkin berlaku kepada anak-anak yang lambat menghafaz bukan disebabkan malas tetapi keupayaan otak yang lemah. Untuk anak-anak begini pastinya ibu bapa akan berusaha mencari penawar atau makanan tambahan yang akan membantu merangsang sel-sel otak anak mereka agar dapat terus fokus untuk belajar dan menghafaz al-Quran.

4. Kita mungkin pernah terjumpa produk di pasaran yang mewar-warkan khasiat yang dapat mencergaskan minda, menghilangkan penyakit lupa, menguatkan daya ingatan dan daya fokus, meningkatkan keyakinan diri, menjadikan seorang itu rajin mengerjakan solat dan amal soleh, menjadikan seseorang itu tenang menghadapi peperiksaan dan mengubah anak-anak yang suka melawan ibu bapa berubah menjadi taat dan mendengar kata.

5. Ada sesetengah produk makanan tambahan dijual kononnya setelah melalui proses penyediaan yang mustajab. Dibacakan doa oleh orang-orang alim berkeperibadian baik yang sentiasa bersandarkan al-Quran dan As-Sunnah di dalam kehidupan seharian. Dan diakui melalui testimoni pengguna telah berjaya merubah anak-anak mereka menjadi baik dan hormat kepada orang tua. Produk tersebut kononnya telah dibersihkan menggunakan air 30 juzuk al-Quran.

6. Saya tidak menolak produk-produk ‘mustajab’ ini keseluruhannya. Cuma saya memilih untuk mengamalkan pemakanan sunnah kepada anak-anak khususnya semasa mereka sedang menghadapi peperiksaan. Kebaikan makanan sunnah ini telah terbukti daripada sudut khasiatnya. Oleh itu saya tidak akan teragak-agak untuk membeli makanan-makanan sunnah seperti kismis, kurma, badam, buah tin, air zam-zam, minyak zaitun, habbatus sauda’, susu kambing dan madu. Ini merupakan inisiatif tambahan yang saya ambil untuk meningkatkan daya ingatan anak-anak. Usaha ini saya kira masih kurang jika dibandingkan dengan seorang kenalan yang bahkan meletakkan habbatus sauda’ ke dalam adunan cucur udang.

7. Ilmu itu cahaya, oleh yang demikian untuk memastikan anak-anak terang hati dan tajam minda mereka perlu:

8. Kadangkala ibu bapa mengalami tekanan apabila anak-anak tidak mahu belajar dengan baik. Anak-anak tidak minat, tiada galakan, tiada dorongan. Kerana itulah ibu-ibu disaran untuk membaca doa-doa penerang hati ketika menyediakan makan-minum anak-anak. Tanpa mengira lafaz doa yang anda panjatkan, samada Surah Alam Nasyrah, Robbish-rohli sodri…, 5 ayat awal Surah Toha atau selawat syifa’, doa-doa penerang hati ketika menyediakan rezeki halal untuk anak-anak, semuanya menuju ke matlamat yang sama, yakni menjadikan keluarga kita soleh dan anak-anak cerdik serta terang hati. Jika lebih mudah bagi anda berdoa dalam bahasa Melayu, teruskan. Allah Maha Mengetahui. Yang penting Allah mahu melihat kebergantungan kita kepadaNya.

9. Ibu bapa harus memilih penyelesaian terbaik untuk membantu anak-anak kerana mereka adalah tanggungjawab kita. Adakah mereka benar-benar memerlukan makanan minda untuk melajukan hafazan termasuk ‘kismis doa’, ‘air yasin malam Jumaat’, multi-vitamin atau coklat cerdik? Adakah pengambilan makanan-makanan ini benar-benar perlu dan berkesan? Saya secara peribadi memastikan anak-anak mengambil makanan-makanan sunnah sebagai sambilan saja, bukan dengan niat untuk mujarab dalam hafazan dan pembelajaran. Ini kerana dikhuatiri kita akan meletakkan pergantungan yang terlalu tinggi kepada makanan minda dan menjadi asbab anak-anak sukar tasmi’ dan muraja’ah hafazan sekiranya tidak diambil. Yang pasti makanan yang halal, berzat, seimbang dan berjadual mampu menentukan prestasi daya ingatan dan hafazan anak-anak kita kerana makanan mempengaruhi perkembangan mental, fizikal dan emosi seseorang manusia.

10. Adakalanya selepas melakukan pelbagai usaha dan ikhtiar dengan ulang kaji yang kerap, menghadiri kelas tambahan, makan makanan sunnah yang akan merangsang minda tetapi masih lagi anak-anak kurang cemerlang dalam pelajaran dan lemah dalam hafazan, maka di saat itu kita harus semak kembali adakah kita memberi anak-anak kita makan daripada rezeki dan sumber rezeki yang halal. Adakah rezeki yang kita perolehi adalah daripada sumber yang benar-benar bersih dan tidak terpalit dengan rasuah, riba’ atau pelaburan tidak syar’i. Apabila kita tidak menitik beratkan dari mana sumber pendapatan kita dan dengan wang itu kita memberi makan keluarga, maka kesannya akan terlihat pada akhlak dan pembelajaran anak-anak kita yang terjejas.

“Akan datang suatu masa di mana orang-orang tidak peduli dari mana nafkah yang diambilnya, apakah dari yang halal atau dari yang haram.” (Hadith Riwayat Bukhari).

11. Halal dalam makanan pula bermaksud halal dari sudut hukum. Berwaspadalah daripada membawa anak-anak kita makan di restoran bertaraf ‘syubhah’. Jangan tersalah beli makanan ‘halal tetapi haram’. Pastikan bahan-bahan yang tertera tidak mengandungi gelatin, emulsifier dan seumpamanya yang berasaskan unsur tidak bersih serta pastikan terdapat pengesahan halal daripada badan yang bertanggungjawab.

”Sesungguhnya yang halal itu sudah jelas dan yang haram itu sudah jelas, di antara keduanya ada perkara syubhah yang tidak diketahui oleh ramai manusia. Barangsiapa berhati-hati dengan yang syubhah (menjauhinya), ia telah memelihara agama dan kehormatannya. Barangsiapa yang terjatuh kepada syubhah, maka ia telah terjerumus kepada yang haram.”
(Hadith Riwayat Muslim)

12. Di samping memastikan anak-anak sentiasa mengulang hafazan, mengambil makanan sunnah, menjamin rezeki dan sumber rezeki halal, menjaga hubungan dengan Allah dan mengelak dari lagha, di sini saya ingin menambah satu lagi pendekatan yang telah saya gunakan untuk melajukan hafazan anak-anak. Sejak mereka sekolah rendah lagi saya telah menghantar mereka ke kelas ‘Mental Arithmetic’ di mana anak-anak dirangsang dan digilap potensi minda mereka dengan pengiraan kaedah Sempoa. Saya dapati bahawa daya ingatan mereka lebih tinggi, fokus mereka lebih tajam dan mereka dapat menghabiskan hafazan 30 juz dalam masa kurang dari setahun. Saya menggalakkan ibubapa yang mampu untuk menghantar anak-anak mereka ke kelas-kelas tambahan seperti ini.

13. Sebagai penutup, saya ingin mengingatkan anda dan diri saya sendiri bahawa soal halal-haram rezeki tidak boleh dipandang remeh sebab ia boleh membawa kesan yang amat besar di dalam kehidupan kita sekeluarga. Jika yang halal dan yang haram bercampur aduk, kita khuatir ia akan memberi kesan kepada perilaku, akhlak, emosi dan rohani anak-anak kita. InsyaAllah jika perkara baik yang masuk ke dalam mulut kita, maka perkara baik juga akan keluar daripada mulut kita. Ayuh jadikan usaha mencapai redha Allah sebagai matlamat kehidupan kita sekeluarga dan genggamlah ia kuat-kuat, nescaya hidup kita barakah dunia dan akhirat.

BACA: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 6)

BACA Juga: Perkongsian Seorang Ibu Yang Melahirkan 5 Orang Anak Huffaz Dan Profesional (Bahagian 8)

LIKE dan FOLLOW Vocket di Facebook serta Instagram